"بەناوی فەلەستینییەكانەوە، توركیا مزگەوت لەسەر خاكی گوندە ئێزیدییەكانی عفرین دروست دەكا"\nئاژانسی هاوار نیوز، نزیك لە بەڕێوەبەرایەتی خۆسەریی لە رۆژئاوای كوردستان، رایگەیاند، دەسەڵاتدارانی توركیا بەردی بناغەی مزگەوت و ناوەندێكی لەبەركردنی قورئانیان بەناوی فەلەستینییەكانەوە، لەسەر خاكی گوندێكی ئێزیدی سەربە ناحیەی شێراوا لە عفرین، داناوە.\nئاوێنە: ئاژانسەكە لە هەواڵێكدا بڵاویكردۆتەوە، لەچوارچێوەی سیاسەتی گۆڕینی دیمۆگرافیای عفریندا، توركیاو میلیشیا هاوپەیمانەكانی، بەردی بناغەی مزگەوت و ناوەندێكی لەبەركردنی قورئانیان بەناوی مزگەوتی "ئەبوبەكری سدیق" لە گوندی "شادێری" ئێزیدی سەر بە ناحیەی شێراوا لە عفرین داناوە.\nبانگەشەی ئەوە دەكرێت كە دروستكردنی ئەو مزگەوت و ناوەندی لەبەركردنی قورئانە، لەلایەن كۆمەڵەیەك بەناوی "خەڵكی فەلەستین48" پشتیوانی و پارەی بۆ دابینكراوە.\nكۆمەڵەی "خەڵكی فەلەستین48" لەو فەلەستینیانەن كە لەساڵی 1948 ئاوارەی سوریا بون كە بەپێی ئاژانسی هاوار نیوز لەلایەن توركیاوە لەناوچە جیاجیاكانی سوریاوە، هاوردەی عفرین كراون ئەوەش لەژێر سەرپەرشتی "كۆمەڵی ژیان بە شكۆ" و "كۆمەڵەی دەستە سپییەكان"ەوە هێنراونەتە عفرین كە ئەو دو كۆمەڵەیە سەر بە رێكخراوی ئیخوان موسلمینن.\nرێكخراوی مافەكانی مرۆڤ لە عفرین رایگەیاندوە، توركیا زیاتر لە 500 خێزانی فەلەسیتنی لە ناوچە جیاجیاكانی سوریاوە هاوردەی عفرین كردوەو لە شوێنی ئاوارەكانی عفرین نیشتەجێی كردون.\nهەروەك ئەوەشی خستۆتەڕو، توركیا كاردەكات بۆ دروستكردنی حەوت كۆمەڵگەی نیشتەجێبون لە گوندو شارۆچكەكانی سەربە عفرین، لەنێویشیاندا لە گوندی "بافلیۆن"ی ئێزیدی لە ناحیەی شەرا.\nسێ ساڵە توركیا ناوچەی عفرینی لە رۆژئاوای كوردستان داگیركردوەو بەپێی بەشێك لە ناوەندە جیهانی و لۆكاڵییەكانی بواری مافی مرۆڤ، توركیا لە عفرین دەستی بە پڕۆسەیەكی سیستماتیكی گۆڕینی دیموگرافیای ناوچەكە كردوە لەنێویشیاندا لە گوندە ئیزیدییەكانی عفرین.\nبەپێی راپۆرتێكی حیزبی یەكێتی دیموكراتی كورد لە سوریا ناسراو بە "یەكێتی" كە لەكۆتاییەكانی مانگی نیسانی ئەمساڵدا بڵاوكراوەتەوە، لەدوای داگیركاریی، رێژەی پێكهاتەی كورد لە عفرین لە لەسەدا 95ەوە بۆ لەسەدا 25 كەمی كردوەو زیاتر لە 450 هەزار عەرەب و توركمان هاوردەی ناوچەكە كراون و لەوێ نیشتەجێكراون.\nبەپێی راپۆرتەكەی ئەو حیزبە، كوردە ئێزیدییەكان لە عفرین روبەڕوی دو جۆر پاكتاوبونەتەوە ئەوەش بە سەیركردنیان وەك "كافر"و چۆڵكردنی گوندەكانیان و رێگریكردن لە ئەنجامدانی رێوڕەسمە ئایینییەكانیان و تێكدانی پەرستگاو گۆڕستانەكانیان و وتوشیەتی، كوردانی ئێزیدی لە عەفرین لە 20 گونددا دەژیان بەڵام لە ئێستادا تەنیا نزیكەی پێنج هەزار ئێزیدی لە كۆی 25 هەزاریان لە ناوچەكە ماون ئەوەش بەهۆی راگواستن و ئاوارەبونیان.


۲۰ی گەلاوێژی , ۱۳۹۶\tهەواڵ 0\n۱۷ی گەلاوێژی , ۱۳۹۶\tهەواڵ 0\n۱۶ی گەلاوێژی , ۱۳۹۶\tچاو نیوز, وتووێژ 0\nبەردەوامیی خۆکوژییەکان لە کوردستان و کەمتەرخەمیی کاربەدەستان\n۱۶ی گەلاوێژی , ۱۳۹۶\tهەواڵ 0\nلە ناوچەی لەیلاخ دوو کچی لاو لە ڕێگەی خۆکوشتنەوە کۆتاییان بە ژیانی خۆیان هێناوە. دوو رۆژ لەمەپیش لە شارۆچکەی گردمیران سەر بە شاری دێولان کەسێک بە ناوی سومەییە وەیسی تەمەن ٢٣ ساڵ بە هۆی گرفتی بنەماڵییەوە پەنای بۆ خۆکوژی بردووە و هەروەها کچێکی دیکەش خەڵکی ئاوایی “بەوەجان” بەناوی نگین محەممەدی …\nکۆڵبەرێکی دیکەش لە پیرانشار کوژرا\n۱۳ی گەلاوێژی , ۱۳۹۶\tهەواڵ 0\nتەقەی هێزە چەکدارەکانی کۆماری ئیسلامی لە پیرانشار بووە هۆی گیانلەدەستدانی کۆڵبەرێکی دی. بەیانیی ڕۆژی هەینی، ۱۳ی گەلاوێژ پۆلێک کۆڵبەری ناوچەی پیراننشار لە شوێنێک بە ناوی “پیرەکانی” کەوتوونەت بەر دەستڕێژی سەرەڕۆیانەی هێزە چەکدارەکانی ئێران و بەو هۆیەوە کۆڵبەرێک کوژرا. هەواڵدەریی موکریان ڕایگەیاندوە کە ئەو کۆڵبەرە کوژراوە “فەرهاد زەردی” کوڕی عەبدوڵڵای ناوە …\nدوو کۆڵبەری دیکە لە سەقز و مەهاباد کوژران و بریندار بوون\n۱۱ی گەلاوێژی , ۱۳۹۶\tهەواڵ 0\nلە سەقز هێزە ئینتیزامییەکان ماشێنی کاسبکارێکی کوردیان دایە بەر دەسترێژی گوللە و شۆفیرەکەیان بە توندی بریندار کرد. لەو هێرشەدا کە ڕۆژی چوارشەممە، ۱۱ی گەلاوێژ کراوە، حەبیب موحیبی، شۆفیری ئوتومبیلەکە بە توندی بریندار بووە. ناوبراو کە خەڵکی مەریوانە لە رێگای سەقز بۆ گوندی دووئاو لەلایەن هێزە ئینتیزامییەکانەوە دراوەتە بەر دەستڕێژ. هەر …\nبەیانیی ڕۆژی چوارشەممە، ۱۱ی گەلاوێژ مورتەزا ڕەحمانی، زیندانیی سیاسیی کورد لە زیندانی ناوەندیی سنەدا لەدار درا. مورتەزا ڕەحمانی خەڵکی گوندی تیلەکۆ لە نزیک شاری کامیاران بوو. ئەو کۆتایی ساڵی ۱۳۹۰ی هەتاوی بە تۆمەتی ئەندامەتیی حیزبێکی کوردیی دژبەری کۆماری ئیسلامی دەسبەسەر و لە دادگاییکردنێکی بەپەلەدا بە تاوانی دژایەتیی لەگەڵ خودا لە …


چوار تیرۆرستى داعش له‌شارۆچكه‌ى حه‌ویجه ده‌ستگیركران » پێگەی تۆڕی میدیای عێراقی\nچوار تیرۆرستى داعش له‌شارۆچكه‌ى حه‌ویجه ده‌ستگیركران\nئاژانسى هه‌واڵگیرى،ئه‌مڕۆ پێنجشه‌ممه،ڕایگه‌یاند چوار تیرۆرستى داعش له‌شارۆچكه‌ى حه‌ویجه ده‌ستگیركراون.\nئاژانسى هه‌واڵگیرى ولێكۆڵینه‌وه‌كانى فیدڕاڵى له‌ڕاگه‌یه‌ندراوێكدا كه‌ده‌ستى ئاژانسى هه‌واڵى عێراقى(اه‌ع)كه‌وتووه،بڵاویكرده‌وه"یه‌كه‌كانى له‌ڕێگاى به‌ڕێوبه‌رایه‌تى هه‌واڵگیرى پۆلیسى فیدڕاڵى توانییان چوار تیرۆرستى داعش له‌ناوچه جیاجیاكانى له‌شارۆچكه‌ى حه‌ویجه له‌پارێزگاى كه‌ركوك ده‌ستگیربكه‌ن كه‌به‌پێى مادده‌ى4ى تیرۆر داواكراوبوون به‌هۆى ئه‌ندامێتییان له‌ڕێكخراوى تیرۆرستى داعش كه‌له‌به‌ناو كه‌رتى حه‌ویجه‌ى تیرۆرستانى داعش كاركردووه"،ڕوونیشیكرده‌وه"تیرۆرستان به‌شداریان له‌چه‌ندین كرده‌وه‌ى تیرۆرستى كردووه دژى هێزه ئه‌منییه‌كان وهاوڵاتیان له‌پێش پرۆسه‌كانى رزگارى".\nوتیشى"وته‌كانیان وه‌رگیراوه وڕه‌وانه‌ى دادگا كراون بۆ ئه‌وه‌ى به‌سزاى خۆیان بگه‌ن".


Chest and Respiratory Diseases Department - Faruk Medical City\nبەشی نەخۆشییەکانی سنگ و کۆئەندامی هەناسەدان\nکلینیکی نەخۆشییەکانی سنگ و کۆئەندامی هەناسەدان لە شاری پزیشکیی فاروق؛ یەکێکە لە شوێنە پێشەنگەکان لە عیراقدا بۆ دەستنیشان کردن و چارەسەرکردنی نەخۆشییەکانی سی و ناڕێکییەکانی خەو.\nڕاوێژکارە پسپۆڕەکانمان خزمەتگوزاری دەستنیشانکردن و چارەسەرکردن پێشکەش دەکەن بۆ مەودایەکی فراوان لە نەخۆشییەکانی سی و گرفتەکانی هەناسەدان و حاڵەتە مەترسیدارەکان. ئەو خزمەتگوزاریانەش بریتییە لە:\nهەڵسەنگاندنی فیزیۆلۆژی بۆ کۆئەندامی هەناسەدان\nهەڵسەنگاندنی ئەرکەکانی سی لە کاتی پشوودان ولە کاتی وەرزشکردندا\nهەڵسەنگاندنی گرفتەکانی خەو\nنازوری بۆریچەکان (بۆرییەکانی هەوا) بۆ دەستنیشان کردن و چارەسەرکردنی نەخۆشی\nهێنانەدەرەوەی ئاوی کۆبۆوە لە سنگدا (سییەکان) بۆ دەستنیشان کردن و چارەسەرکردن، وەرگرتنی شانەیەک لە پەردەی سی و وەرگرتنی شانە لە سییەکان\nدابین کردنی چاودێری بۆ ئەو نەخۆشانەی حاڵەتیان مەترسیدارە و لەسەر ئامێری هەناسەدانی دەستکردن\nپسپۆڕانی نەخۆشییەکانی سی و چاودێری ورد و گرفتەکانی خەو لە شاری پزیشکیی فاروق؛ ئەزموونیان هەیە لە چارەسەری زۆربەی حاڵەتە ئاڵۆزەکانی دووچاری ئەو کەسانە دەبنەوە کە کێشەی سی و هەناسەدانیان هەیە.\nیەکەی چاودێری هەناسەدان (RCU) لە شاری پزیشکیی فاروق؛ کە پەرستاری تایبەتمەند و پسپۆڕی گرفتەکانی هەناسەدان لە خۆ دەگرێت، هەڵدەستێت بە دابین کردنی زانیاری و ڕاهێنان بۆ ئەو نەخۆشانەی گرفتی مەترسیداری هەناسەدانیان هەیە و بۆ کەسوکارەکانیان بە مەبەستی ئاسان کردنی چاودێری کردنیان لە ماڵەوە.\nتیمی سەنتەری گرفتەکانی کۆئەندامی هەناسەدان و خەوتن لە شاری پزیشکیی فاروق؛ توانا و کەرەستەی پێویستیان هەیە بۆ هەڵسەنگاندن و دەستنیشان و چارەسەرکردنی خەو و ناڕێکی هەناسەدان لە کاتی نوستندا. سەرجەم ئەو کەسانەی گومانی توشبوونیان هەیە بە گرفتەکانی خەو؛ دەتوانن سەردانمان بکەن بۆ وەرگرتنی پیشنیاری پێویست و چارەسەر.


كەی پەرلەمانی كورددستان بڕیار لەسەر ئەنجامی ریفراندۆم دەدات؟؟ … عەلی مەحمود محەمەد – Dengekan\nbyAli Mahmud\tOctober 13, 2017\tGeneral\nسێشەمە 10-10 كۆمسیۆنی باڵای سەربەخۆی هەڵبژاردن و راپرسی هەرێمی كوردستان ئەنجامی كۆتایی ریفراندۆمی 25ی سەپتەمبەری كوردستان بۆ سەربەخۆیی بە واژۆی سەرجەم ئەندامانی لە 5 حیزبە دەسەڵاتدارەكەی هەرێمی كوردستانی بڵاو كردەوە, پاش پشكنینی تانەكان لە دوو هەفتەی رابردووداو پەسەند كردنی لە لایەن ئەنجومەنی دادوەری و دادگای پێداچونەوەو دەستەی دادوەری هەڵبژاردن و راپرسی, ئێستا ئامارەكانی ئەنجامی راپرسی فەرمی و دان پێنراوە لە لایەن 5 پارتە دەسەڵاتدارەكەی كوردستان و سستەمی دادوەرییەوە, ئیتر كاتی ئەوەیە پەرلەمانی كوردستان كۆبونەوەیەكی تایبەت بۆ ئەنجامەكانی ریفراندۆم ساز بكات و بڕیاری لەبارەوە بدات, چونكە ریفراندۆم بۆ ئەوە نەكرا ئەنجامەكەی لەسەر رەفەكان هەڵبگرترێت و تۆز لێی بنیشێت, هەرچەندە هێشتا زووە باس تۆز لێنشتن بكەین, كاری پەرلەمانیش هەر وەك پۆلیسی هات و چۆ نییە نیشانەی ئەنجامدانی بدات, بەڵكە كارە گرنگەكەی ئێستا دەست پێدەكات كە ئەنجامەكە بباتە بواری پراتیكەوەو بڕیاری لەسەر بدات, ویست و داخوازی زۆربەی خەڵكی كوردستان لە رێگای سندوقەكانی راپرسییەوە دەرخراوە كە 92,73%ی هاووڵاتیانی كوردستان بەم ژینگە سیاسییە پڕ تەنگژەشەوە هێشتا پشتیوانی لێكراوە, بە جۆرێك هەرچەندە ئیرادەی سیاسی یەكگرتوو نەبوو بۆ پشتیوانی لە پرۆسەكە و مۆتەی گەندەڵی دەسەڵاتداران و دكتاتۆریەت و هەڕەشەی وڵاتانی هەرێمی و دەستێوەردانی حكومەتی عێراقی لە ناوەوە مەترسی بوون بۆسەر پرۆسسەكە, وەلێ گەورەیی خەونە لە مێژینەكە, زۆرینەی گەلی لە دەور كۆكردەوە, وێڕای ترسی گەورە لە كردنی كوردستان بە غەزەو شیشان لە لایەن وڵاتانی دەوروبەرەوە,بە سەپاندنی ئابلوقەیی بازنەیی و هێرش و پەلاماری سەربازی, كە لە رابردوودا ئەم وڵاتانە زۆرترین شیوەنیان بۆ ئەو دوو شوێنە كردووە, وێڕای هەموو ترس و ئاسەنگییەكان وەلێ خەونە ناسیۆنالستییەكەی لێ دور نەخستنەوە .\nئێستا نە بڕیاربەدەستانی سیاسی كوردستان و نە پەرلەمانە بێڕوحە نیمچە ئیفلیجەكەی توانای هەڵوەشاندنەوەی بڕیاری ریفراندۆمیان نییە, وە بە سەرخستنە ژێر لمیشەوە ناتوانن خۆیان لە مۆتەكەی ئەنجامەكانی بشارنەوە, ئەگەر لە یەكەم چركەكانا 92,73% سەركەوتن بوو بۆیان, ئێستا جێبەجێكردنی بۆتە مۆتەكە بۆ بڕیاردان لە سەر بڕیارە گەورەكە, تەنها لە رێگای ریفراندۆمێكی دیكەوە نەبێت ناتوانن خۆیان لە مۆتەكەی گەورەیی 92,73%ی دەنگدەرانی راپرسییەكە رزگار بكەن, ئەویش بەدی نایات و كەسیش جورئەتی ئەوە ناكات بانگەشەی ریفراندۆم بۆ لە گۆڕنانی ریفراندۆمی سەربەخۆیی كوردستان سەركردایەتی بكات, چۆن دەنگی نەخێر بەم هەموو ئاڵۆزی و هەڕەشەو كێشانەوە, بەو بەرفراوانی دەنگی نەیارییەوە كە لە ناو كۆمەڵگای كوردی و پێكهاتەكان دیكە هەیبوو, هێشتا بە قەزەمی مایەوە, بۆیە دەبێت گفتوگۆكان پەرلەمان بە ئاراستەی بە پراتیككردنی ئەنجامی ریفراندۆم بۆ سەربەخۆیی كوردستان بێت و نەخشە رێگایەك بۆ جێبەجێكردنی دابڕێژن لە زوترین كاتدا خۆیان لەو كۆبونەوە گەورەو چارەنوسسازە نەدزنەوە .بۆ ئەم مەبەستە پێویستە بە زوترین كات پەرلەمان كۆبێتەوە و بڕیار لەسەر ئەنجامی ریفراندۆمی كوردستان بۆ سەربەخۆیی بدات, بە جێبەجێكردن یاخود هەڵپساردنی بۆ كاتێكی دی یاخود گفتوگۆ كردن لە سەر رێكەوتن لەسەر بژاردەیەك باڵاتر لەوەی ئێستا هەیە بە مەرجی گرنتی نێونەتەوەیی و هەڵگرتنی هەڕەشەی حەشدی شەعبی و قاسمی سلێمانی لەسەر خەڵكی كوردستان. داوایەك كە وڵاتانی هەرێمی هەیانە لە هەڵوەشاندنەوەی ئەنجامی ریفراندۆم لە دەستی كەسدا نەماوەو بۆتە ئیرادە لە رێگای دەنگدانی 92,73%ی هاووڵاتیان بە سەربەخۆیی كوردستان, كات بەسەر بردنیش بۆ خۆشاردنەوە لەو ژمارە گەورەیە دادی هیچ لایەك نادات, خەڵكی كوردستانیش نابێت دەستكەوتی چونە سەر سندوقەكان نەدورنەوەو خەونی 26ی سەپتەمبەریان لە گۆڕ نرێت بە سات و سەودا كردن بە دەنگەكانیانەوە .\nPrevious حەزدەکەم ئەوەندە بژیم …. سەباح ڕەنجدەر\nNext پیاوە بنجگەباڵاکە … ئەمجەد شاکەلی


ئەمریکا و ئیسرائیل تیمی هاوبەشیان پێکهێنا - Mehr News Agency\n30 gelawêjê 2018 - 09:26\nNews Code 21318\nبە ڕاپۆرتی ئاژانسی هەواڵی مێهر بە گێڕانەوە لە جروزالم پۆست، "مووشە کالۆن" وەزیری دارایی ڕژیمی زایۆنی و "ستیڤ منۆچین" وەزیری خەزێنەی ئەمریکا بۆ پێکهێنانی تیمی هاوبەش لە پێناو جێبەجێ کردن و داسەپاندنی گەمارۆگەلی دژی ئێرانی ڕێککەوتن.\nوادیارە ئەم بڕیارە لە دیداری رۆژی ڕابردوو (سێ شەممە)ی ئەو ٢ کەسە لە واشنتۆن، گیراوە و به ئیدعای کالۆن، داسەپاندنی گەمارۆکان لە دژی ئێران لە پووچەڵ بوونەوەی هەڕەشەی ئەمنی لە دژی ڕژیمی زایۆنی و هاوکات هەموو جیهاندا کاریگەرە.\nبە وتەی جروزالم پۆست، سەرەکی‌ترین تەوەری دانوستان لەو دیدارە، پرسی ئێران و بە تایبەت گەمارۆگەلی داسەپاوە لە بواری تەکنۆلۆژیای سەرترە. ئەو ٢ وەزیرە دژە ئێرانە هەروەها بەرپرسایەتی داسەپاندنی گەمارۆگەلی ئابووری لە دژی ئێرانیان بە ئەستۆ گرت.\nلە ماوەی ساڵی ڕابردوودا، ئەوە چوارەمین جارە کە وەزیرانی دارایی ئەمریکا و ڕژیمی زایۆنی پێکەوە دیداریان بووە.\nخولی یەکەمی گەمارۆگەلی دژە ئێرانی کە لە ئەنجامی دەرچوونی یەک لایەنەی ترامپ سەرۆک کۆماری ئەمریکا لە بەرجامە، لە سەرەتای مانگی ئەگێست بە تەنگەژەنانەوە بۆ دەست پێگەیشتنی ئێران بە کانزاگەلی پیشەسازی دەستی پێکرد و بڕیارە گەمارۆ نەوتییەکان لە ٤ی نوامبێر (١٣ی خەزەلوەر)ی ئەوساڵ جێبەجێ بکرێت.


خۆپیشاندانی سەرتاسەریی بەڕێوەدەچێت – کوردی – RojNews.News\n29/02/2020 - 11:18:27 pm\nیەكشەممە, 25 مار 2018 – 10:47\nلە سەرتاسەری باشوری کوردستان خۆپیشاندانی ناڕەزایەتی دژی سیستمی پاشەکەوتی مووچە بەڕێوەدەچێت.\nکەمێک پێش ئێستا خۆپیشاندانی مامۆستایان و فەرمانبەران و تەندروستکارانی زۆربەی شار و شارۆچکەکان-ی باشوری کوردستان دەستیپێکرد.\nداواکارییەکانی مامۆستایان لە حکومەتی هەرێمی کوردستان خۆی دەبینێتەوە لە پێدانی مووچە لە کاتی خۆیدا و لابردنی سیستمی پاشەکەوتی مووچە و بەدەمەوە چوونی پرۆسەی پەروەردە، چونکە پرۆسەی پەروەردە لە هەرێمی کوردستان لە دۆخێکی مەترسیدار دایە.\nلە شاری هەولێر لەبەردەم پارکی شانەدەر مامۆستایان و فەرمانبەرانی ناڕازیی خۆپیشاندانێکیان ئەنجامدا چوونە بەردەم ئەنجومەنی وەزیران.\nهەروەها، لە شاری سلێمانی مامۆستایانی وەزارەتی پەروەردە لەبەردەم پەروەردەی ڕۆژئاوا خۆپیشاندانیان دەستپێکرد، بڕیار وایە لەدوای کۆبوونەوەی زۆرینەی خۆپیشاندەران بەرەو بەردەم دادگای سلێمانی بەڕێبکەون و لەبەردەم دادگادا خێمە ھەڵدەن و مانبگرن.\nهەر لە سلێمانی، مامۆستایانی سەر بە وەزارەتی خوێندنی باڵا-ش لەبەردەم کەمپی نوێی زانکۆ گردبوونەوە و بە ڕێپێوان دەچنە بەردەم دادگای سلێمانی و تێکەڵ بە مامۆستایانی وەزارەتی پەروەردە دەبن و لەبەردەم دادگادا چادر هەڵدەدەن.\nمامۆستایان و فەرمانبەران و کارمەندانی تەتدروستی شاری هەڵەبجەش لەژێر دروشمی “بۆ ئەوەی بێ ئاکام نەبین، پێویستە بەردەوام بین” گردبوونەوە و ڕێپێوانیان لەبەردەم فولکەی عومەری خاوەرەوە بەرەو بەردەم باخی گشتی بەڕێکەوتن.\nلە شاری کەرکوکیش مامۆستایان لە گەڕەکی تسعین لەبەردەم پەروەردەی گشتی کەرکوک گردبوونەوە، داواکاری مامۆستایانی کەرکوک بۆ گواستنەوەی ڕاژەکانیان بۆسەر میلاکی وەزارەتی پەروەردەی عێراق.\nهەروەها، لە شارۆچکەی کەلار-ی ناوەندی ئیدارەی گەرمیان، مامۆستایان و فەرمانبەران لە بەردەم پارکی لەیلا قاسم کۆبوونەوە و بە ڕێپێوان دچوونە بەردەم ئیدارەی گەرمیان.\nلە شارۆچکەی کفری سەر بە ئیدارەی گەرمیان، مامۆستایانى لەبەردەم بانکى کفری لەسەر شەقامى سەرەکى نێوان کەلار کفری، گردبوونەوە.\nلە شارۆچکەی قەڵادزێ-ی سەر بە ئیدارەی ڕاپەڕین-یش مامۆستایان و فەرمانبەران و کارمەندانی تەندروستی لەبەردەم باخی گشتی شارۆچکەکە گردبوونەوە.\nبۆ هەمان مەبەست لەشارۆچکەی ڕانیەی ناوەندی ئیدارەی ڕاپەڕین لەبەردەم بینای یەکێتی مامۆستایان گردبوونەوە و تاکو بەردەم بینای بەڕێوبەرێتی پەروەردەی ڕاپەڕین ڕێپێوان ئەنجامدەدەن.\nهەروەها، مامۆستایانی دهۆک لەبەردەم بەرێوەبەرایەتى گشتیى پەروەردەى دهۆک گردبوونەوە.\nلە خۆپیشاندانى مامۆستایان و کارمه‌ندنى ته‌ندروستى سه‌یدسادق زیاتر له 60 به‌ڕێوه‌به‌ر و یارده‌ده‌ر بڕیاریاندا بە هیج شێوەیەک پابەند نەبن بە بڕیارەکانی به‌ڕێوه‌به‌رایه‌تى په‌رورده و داواشیان له به‌ڕێوه‌به‌رایه‌تى په‌روه‌رده‌کرد ڕێکاره‌کانى وه‌رگرتنه‌وه‌ى مۆرى خوێندنگاکان جێبه‌جێبکات.\nپۆلیسی سلێمانی: هاوڵاتیەک بە فیشەک گیانی له‌ده‌ستدا


خۆشڕوو : داگیرکاریەکانی ئیسراییل سەرچاوەی هەموو کێشەو گرفتەکانی ڕۆژهەڵاتی ناڤینە - SAHAR KURDISH (Sorani)\nخۆشڕوو : داگیرکاریەکانی ئیسراییل سەرچاوەی هەموو کێشەو گرفتەکانی ڕۆژهەڵاتی ناڤینە\nنوێنەری هەمیشەیی ئێران لە ڕێکخراوی نەتەوەکان داگیرکاری و دەسدرێژیەکانی ڕژێمی زایۆنی بە سەرچاوەی سەرجەم کێشە و گرفتەکانی ڕۆژهەڵاتی ناڤین زانی .\nبە پێی ڕاپۆرتی ئیرنا؛ "غوڵامعەلی خۆشڕوو" لە کۆبونەوەی ڕۆژی پێنجشەممەی ئەنجومەنی ئاسایش کە بە مەبەستی لێکدانەوەی پرسەکانی ڕۆژهەڵاتی ناڤین و فەلەستین بەڕێوە چوو، بە ئاماژە بە باروودۆخی ئێستای ئەم ناوچەیە وتی: داگیرکاریی سەرچاوەی سەرەکیی هەموو کێشە و گرفتە نێودەوڵەتییەکان لە ڕۆژهەڵاتی ناڤینە بەڵام ئەمریکا بە لۆمە کردنی هەموان جگە لە ئیسراییلی داگیرکەر، لە جیاتی ئەوەی کێشەکە چارەسەر بکات، هەوڵ دەدات کەس ئەو کێشەیە نەبینێ.\nنوێنەری هەمیشەیی ئێران لە نەتەوە یەکگرتووەکان وتیشی: ڕژێمی زایۆنی لە ساڵی ١٩٤٨ لانیکەم ١٤ جار دەسدرێژی کردە سەر وڵاتانی ناوچە و بە درێژەدان بە بە خۆبواردن لە ئەندامەتی لە پەیمانی قەدەغەی پەرەی چەکی شیمیایی و بیۆلۆژیک، هەموو سیستەمە نێودەوڵەتییەکانی زاڵ بە سەر میکانیزمی نیودەوڵەتیی زاڵ بە سەر سیستەمی قەدەغەی پەرەی چەکی داوەتە بە گەمە و گاڵتەی خۆی.\nخۆشڕوو بە پێداگری لە سەر ئەوەی کە ڕژێمی زایۆنی تەنیا لەمپەری سەر ڕێگای پێکهاتنی ناوچەیەکی بەوور لە چەکی کۆکوژ لە ڕۆژهەڵاتی ناوەڕاستە، چەکی ئەتۆمی لە بەردەستی ئەم ڕژێمەی بە پڕمەترسیترین هەڕەشە دژ بە هەموو وڵاتانی ناوچە و پێڕا گەیشتن بەم مەسەلەی بە گرینگترین ئەرکی ئەنجومەنی ئاسایش زانی.\nخۆشڕوو سەبارەت بە تراژیدیای "خان شێخووون"ی سووریاش وتی: ئەم پەلامارە لە کاتێکدا ڕووی دا کە گرووپە تیرۆریستییەکانی بەرەی نووسرە و داعش ئیستایش هەر چەکی شیمیایی لە دەستیاندایە و ڕێکخراوی نەتەوەکانیش ئەوەی پشت راست کردۆتەوە کە سووریا چەکە شیماییەکانی خۆی تیا بردووە.\nنوێنەری هەمیشەیی ئێران لە نەتەوە یەکگرتووەکان وتیشی: پەلاماری ئەمریکا بۆ سەر سووریا کە بە بێ هیچ لێکۆڵینەوەیەکی سەربەخۆ و یان لە ژێر چاوەدێریی ڕێکخراوی نەتەوەکان ئەنجام درا، نموونەی زەقی دەسدرێژی ئەندامێکی ڕێکخراوی نەتەوەکان و بنپێ کردنی ئاشکرای جاڕنامەی نەتەوە یەکگرتووەکان و یاسا و ڕێسا نێودەوڵەتییەکانە.\nخۆشڕوو ئەم هەنگاوەی ئەمریکای بە پەیامێکی ڕوون بۆ تیرۆریستان زانی کە بەوانە دەڵێ جەنایەتی لە چەشنی ئەوەی کە چواری ئاپریل ئەنجامیان دا دیسان دووپات بکەنەوە و بە کردەوە دوژمنکارانەیان ، ئەمریکا خەڵاتیان دەکات.\nApr 21, 2017 11:35 Asia/Tehran


مرۆڤ بەشێکە لە سروشت و بەشێکی گەورەی ژیانی لەگەڵ زیندەوەرەکانی دیکە تێپەڕ دەبێت، کە بەکتریا، میکرۆب و ڤایرۆسەکان بەشێکی ئەو زیندەوەرانەن، کە بەشێکیان دەبنە هۆی بەردەوامبوونی ژیان و بەشێکیشیان دەبنە هۆی نەخۆشی و کۆتاییهێنان بە ژیان، لە مێژووی کۆن و نوێدا زۆر نەخۆشی هەن کە بەپەلە لە جیهاندا بڵاوبوونەتەوە و هەندێکیان بوونەتە هۆی گیانلەدەستدانی ملیۆنان مرۆڤ، لێرەدا بەشێک لەو نەخۆشیانە دەخەینەڕوو.\nلە لەش، دەست و دەمی مرۆڤدا بەردەوام بەکتریا و میکرۆبە زیانبەخشەکان بوونیان هەیە، لە ٢٥٪ی ئێمە لەوانەیە هەڵگری بەکتریا کوشندەکان بین، هەرچەند لەوانەیە زیانێک بە خۆمان نەگەینێت، بەڵام ئەگەر بگوازرێتەوە بۆ کەسێکی دیکە، لەوانەیە ببێتە هۆی زیان گەیاندن تەنانەت مردنی کەسانی دیکە.\nئەم زیندەوەرە وردانە، تەمەنیان لە مرۆڤ کۆنترە و بۆ بەردەوامی نەوەکانیان هەوڵدەدەن، مرۆڤ تا ئێستا زۆر پەتای کوشندەی تێپەڕاندووە و توانیویەتی سەرەڕای قوربانییەکی زۆر نەوەی خۆی بەردەوامی پێبدات، پەتاکان لە سەردەمە جیاوازەکان سەریان هەڵداوە و بوونەتە هۆی گۆڕانکاریی و کاریگەرییان لەسەر سیاسەت و شەڕە دڕێژمەوداکانداناوە.\nچەند نمونەیەکی ئەو پەتایانە:\nپەتای ئانتۆنینوس (گالەن)\nلە نێوان ساڵەکانی ١٦٥ بۆ ١٨٠ی زاینیدا، لە ناوچەکانی ئیمپراتوریەتی ڕۆم سەریهەڵدا، سەربازانی ڕۆمی کە چووبوونە ڕۆژهەڵات، دوای گەڕانەوەیان، پەتای "گالەن" یان "ئانتۆنینوس"ـیان لەگەڵ خۆیان هێنایەوە، دەوترێت ڕۆژانە بووەتە هۆی گیان لەدەستدانی دوو کەس و لەگەڵ نەخۆشی وەبا هەڵدەسەنگێندرێت.\nلێکۆڵینەوەکان هێشتاش هۆکاری ئەو پەتایەیان ڕوون نەکردووەتەوە، بەڵام گومانکراوە کە نەخۆشی سورێژە بووبێت، ئەو پەتایە بووە هۆی گیانلەدەستدانی ٣٠٪ی دانیشتوانی ئەو ناوچانە و هەروەها ئیمپراتۆری ڕۆم لەو سەردەمە بە ناوی؛ "تیتوس، ئالیوس، هادریانوس ئانتۆنینوس و ئاگوستوس" کە ناوی پەتاکەش لە ناوی ئەو وەرگیراوە.\nساڵی ٥٤١ی زاینی لە کۆنستانتینپۆل، ژوستینیەن بووە ئیمپراتور، پەتایەک دەستپێدەکات، لە میسرەوە بۆ فەلەستین و سوریا و لەوێیەوە بۆ ئانادۆڵ (تورکیا)، هەرچەند ژوستینیەن هەموو ڕێگاکانی هاتوچۆی بەڕووی کۆنستانتینپۆل داخست، بەڵام پەتاکە لە ڕێیەی مشکەوە و لەگەڵ ئامێرە سەربازییەکان چووە ناو شارەکەوە.\nدەوترێت نەخۆشییەکە لە ڕێگەی جۆرێک مێشولە کە لەناو تووکی مشکەکان هەبووە گوازراوەتەوە کە ئەو مێشولەیە لە مەعیدەدا بەکتریاکی کوشندەی هەبووە، ئەو مێشولەیە لە ڕێگەی پێوەدان بە مرۆڤەکان نەخۆشییەکەی بڵاوکردووەتەوە، ئەو نەخۆشییە بەر هەر کەسێک دەکەوت، لە ماوەی چەند ڕۆژ دەیکوشت، پەتاکە لە ماوەی هەفتەیەک بڵاو دەبێتەوە و گیان لەدەستدانی مرۆڤەکان دەستپێدەکات و هەزاران کەس بەهۆیەوە دەمرن، بەهۆی زیادبوونی تەرمی نەخۆشەکان، شوێنی ناشتن نامینێت و بە ناچار تەرمەکان دەخەنە دەریا، ئەو پەتایە دەبێتە هۆی گیانلەدەستدانی زیاتر لە ٤٠٪ی دانیشتووانی کۆنستانتینپۆل، ئیمپراتوریەتی بیزانس کە لەو پەتایە زیانێکی گەورەی بەرکەوت و ژمارەیەکی زۆر لە سەربازەکانی لەدەستدا، لاواز بوو و بۆ هێرشەکان لە دەرەوە کراوە بوو، ئەمەش بووە هۆی گۆڕانکاریی گەورە لە ئەوروپا.\nلە ساڵەکانی ١٣٤٦ بۆ ١٣٥٣ـدا، نەخۆشییەک بەناوی وەبای ڕەش کە جۆرێکە لە تاعون سەریهەڵدا، کە دەوترێت بەهۆیەوە ٧٥ بۆ ٢٠٠ ملیۆن کەس گیانیانلەدەستداوە، هەروەها دەوترێت ژمارەی دانیشتووانی ئەوروپا لەو ساڵانەدا بەهۆی ئەو پاتایەوە ٣٠ بۆ ٦٠٪ کەمیکردووە، ئەم پەتایە دوای کاریگەرییەکی زۆر لەسەر کۆمەڵگای ئەوروپا، بووە هۆی ئەوەی خەڵک لە کلێسەکان پرسیار لەسەر هەبوونی خودا بکەن، کە خۆی ڕێگەی لە ڕێنسانسی ئەوروپا کردەوە.\nمشەخۆرە ئەوروپییەکان ڤایرۆسێک دەبەنە ئەمریکا\nلە سەدەی ١٥ـەیمدامشەخۆرانی ئەوروپی بەناوی دۆزینەوەی وڵاتێک (کیشوەرێک)ی نوێ، ڤایرۆسی ڤاریسلا لەناو گەلانی خۆجێیی دانیشتووی ئەمریکا بڵاو دەکەنەوە، ئەو ڤایرۆسە کە پێشتر یەک لەسەر سێی دانیشتووانی ئەوروپای کوشتبوو، بەهۆی ئەوە سیستمی خۆپارێزی لەناو گەلە خۆجێیەکان لاواز بوو، زیانێکی گەورەی پێگەیاندن و بووە هۆی گیانلەدەستدانی ملیۆنان کەس لەو گەلانە و دەوترێت ٩٠٪ی دانیشتووانی ئەمریکای لەناوبردووە، ئەمەش وایکرد کە کیشوەری ئەمریکا بە ئاسانی بکەوێتە دەستی ئەوروپییەکان، لە سەدەی ١٩ـەمیشدا بەهۆی ئەو نەخۆشییانەی لە ئەوروپاوە هاتبوو، نیوەی دانیشتوانی ئەمریکا گیانیانلەدەستدا.\nلە سەدەی ١٦ـەم لە "نیو سپاین" کە ئێستا بە مەکسیک دەناسرێت، لە ڕێگەی داگیرکەرانی ئیسپانییەوە هاوکات چەند نەخۆشییەک بڵاوبووەوە کە بە پەتای کۆکۆلیزتلی ناوبانگی دەرکرد، کە بووە هۆی گیانلەدەستدانی ١٥ ملیۆن کەس و ڕێگەی بۆ هەڵوەشانەوەی شارستانییەتی "مایا"کان کردەوە، ئەو پەتایە لە ماوەی چەندین ساڵدا لە ڤەنزوێلا تا کەنەدا بڵاو بووەوە.\nلە مێژوودا حەوت جۆری پەتای کۆلێرا سەریهەڵداوە، کە کوشندەترینی لە نێوان ساڵەکانی ١٨٥٢ بۆ ١٨٦٠ سەریهەڵدا، کە هۆکاری سەرەکیی پیسی ئاو خواردنەوەیە، یەکێک لەو شوێنانەی ئەو پەتایە کاریگەریی لەسەر دانا هندستان بوو، ئێستاش ڕووباری گەنگ پڕە لەو باکتریایانەی لە پیسی دروست دەبن، بەڵام ئاوی ئەو ڕووبارە لای هندییەکان پیرۆزە و خۆیان لەو ئاوە دەشۆن، بۆیەش هەمیشە نەخۆشییە گشتگیرەکان لەوێ سەرهەڵدەدات.\nلە سەدەی ١٩ـەیەمدا دیسان پەتای کۆلێرا لە هندستان سەریهەڵدا و بۆ ئەفغانستان و ڕوسیا بڵاوبووەوە، تەنها لە ڕوسیا بەهۆیەوە ملیۆنێک کەس گیانیانلەدەستدا، لەوێشەوە بۆ ئەوروپا، ئەفریقا و ئەمریکا بڵاوبووەوە، دەوترێت ملیۆنان کەس بەهۆی پەتای کۆلێرا لە جیهان گیانیان لەدەستداوە.\nوەبای گشتگیری سێیەم\nلە نێوان ساڵەکانی ١٨٥٥ بۆ ١٨٥٩ـدا، وەبای گشتگیری سێیەم لە چین سەریهەڵدا و بەرەو هندستان بڵاو بووەوە، دەوترێت لە چین و هندستان بووەتە هۆی گیان لەدەستدانی ١٢ ملیۆن کەس، دوای سەدەیەک لە ڕێگەی مشکەکانەوە لە ڕۆژهەڵاتی دوور چووە کیشوەری ئەمریکا.\nلە ساڵەکانی ١٩١٤ بۆ ١٩١٨ـدا لە کاتی شەڕی یەکەمی جیهانی پەتای تیفوس سەریهەڵدا، لە ئاسیا و ئەوروپا ٢٥ ملیۆن کەس تووشی ئەو نەخۆشییە بوون و تەنها لە ڕوسیا بووە هۆی گیان لەدەستدانی سێ ملیۆن کەس.\nهەر لە سەردەمی شەڕی یەکەمی جیهانی، ڤایرۆسی ئەنفلۆنزا ٥٠٠ ملیۆن کەسی تووشکرد و بەهۆیەوە ٥٠ بۆ ١٠٠ ملیۆن کەس گیانیانلەدەستدا، سەرنجڕاکێش ئەوە بوو کە ئەم ڤایرۆسە زیاتر کاریگەریی لەسەر ئەو مرۆڤانە دادەنا کە بەهێزتر بوون.\nڤایرۆسی ئەنفلۆنزا کە گوماندەکرێت لە مراوییەکانەوە بگوازرێتەوە بۆ مرۆڤ، ساڵی ١٩٥٧ سەریهەڵدا و وەک پەتای ئاسیایی دەناسرێت و بووەتە هۆی گیان لەدەستدانی نزیکەی چوار ملیۆن کەس، ئەم ڤایرۆسە گرنگی ڤاکسینی ئاشکراکرد.\nڤایرۆسی HIV یان ئایدز\nلە ناوەڕاستەکانی سەدەی ٢٠ـەمدا، ڤایرۆسی ئایدز لە مەیمونەوە گوازرایەوە بۆ مرۆڤ و یەکەم حاڵەتیشی ساڵی ١٩٩٥ لە کۆنگۆ تۆمارکرا، بەڵام ساڵی ١٩٨٠ ناسرا و ناوی لێنرا، لە ٣٠ ساڵدا بووە هۆی گیان لەدەستدانی ٣٦ ملیۆن کەس، هێشتاش دەرمان و چارەسەرێکی یەکجاری بۆ ئەو ڤایرۆسە نەدۆزراوەتەوە، تەنیا دەتوانرێت ڕێگە لە بڵاوبوونەوەی بگیرێت.\nبەپێی ویب سایتی history.com بێت لە ساڵی ١٧٩٣دا نەخۆشی " پەتای زەرد" لە تەواوی ئەمریکادا بڵاوبۆتەوە، بەھۆی ئەم پەتایەشەوە نزیکەی ٤٥ ھەزار کەس گیانیانلەدەستداوە.\nنەخۆشی سارس جۆرێک نەخۆشی مەترسیداری هەناسەیە یەکەمجار ساڵی ٢٠٠٢ لە شاری جاندگۆنگی چینی بڵاوبووەوە و بەخێرایی چووەتە ناو وڵاتانی ئاسیایی رۆژهەڵات.\nهۆی سەرەکی گیرۆدەبوونی ئەو نەخۆشییە جۆرێک ڤایرۆسە و لە نێوان، مرۆڤ و ئاژەڵدا هاوبەشە نزیەی لەسەدا ١٠ مردنی بە دوا دادێت.\nئەنفلۆنزایەکی تر کە بەرۆکی مرۆڤایەتی گرت، ئەنفلۆنزای باڵندە بوو، ئەم ئەنفلۆنزایەش ماوەیەکی زۆر جیھانی تووشی دڵەراوکێ کرد، ھەرچەندە ئەم ئەنفلۆنزایە زیاتر تووشی باڵندەکان بوو، بەڵام دواجار مرۆڤی گرتەوە، بەڵام لەچاو نەخۆشییەکانی دیکە، ژمارەی قووربانیانی کەم بوو.\nبەپێی راپۆرتێکی رێکخراوی تەندروستی جیھان بێت، لە ساڵی ٢٠٠٣ ەوە ھەتاوەکو ٢٠١٤ ژمارەی ئەو کەسانەی بوونە قووربانی ئەم ڤایرۆسە ٦٦٨ کەس بوون، بەڵام بووە ھۆی لەدەستدانی ملیۆنان باڵندە لە جیھاندا.\nبەپێی دوایین ڕاپۆرتی ڕێکخراوی تەندروستی جیھانی، ژمارەی ئەوانەی لە جیھاندا بەم نەخۆشییە گیاناینلەدەستدا گەیشتە ٨٠٠ کەس.\nلە ساڵی ٢٠٠٩ ئەنفلۆنزای بەراز بڵاوبوەوە یەکەمجار لە مەکسیک سەریھەڵدا و پاشانیش بەشێکی زۆری وڵاتانی جیھانی گرتەوە، بەپێی راپۆرتێکی ڕێکخراوی تەندروستی جیھانی بێت، ئەم ئەنفلۆوەنزایە زۆر ترسناک و کوشندەیە، چونکە ڤایرۆسەکەی توانای زوو بڵاوبونەوەی ھەیە، ھەروەھا دەشتوانێت دژی ئەو دەرمانانە بوەستێتەوە کە بۆ چارەسەرکردن بەکاردەھێنرێت، بەپێی ئامارێکی ڕێکخراوی تەندروستی جیھانی، ساڵی ٢٠١٠ ژمارەی ژمارەی ئەوانەی بەم نەخۆشییە گیانیان لەدەستدا گەیشتە سەرو ١٨ ھەزار کەس لە جیھاندا.\nبۆ یەکەمجار لەساڵی ٢٠١٣ دا نەخۆشی ئیبۆلا لە غینیا لە کیشوەری ئەرفریقا سەریھەڵدا و پاشانیش وڵاتانی لیبریا و سیرالیۆنی گرتەوە، پاشان ناوی ئەم نەخۆشییە گۆڕا بۆ " ئیبۆلای رۆژئاوای ئەفریقا" ، ئەم نەخۆشیە بووە ھۆی داڕمانی ئابووری ئەو سێ وڵاتە.\nهەروەھا بووە هۆی مردنی سەرو ٦ ھەزار کەس، ساڵی ٢٠١٨ دووبارە ئەم نەخۆشیە کۆنگۆی دیموکراتی گرتەوە، لەئەنجامدا سەرو ٢٢٠٠ کەس گیانیان لەدەستدا.\nکۆڤید- ١٩ یان کۆرۆنا\nبۆ یەکەمجار ساڵی ٢٠١٩ لە چین سەریهەڵدا، ڕێکخراوی تەندروستیی جیهانی ڕۆژی ١١ی شوباتی ئەمساڵ ناوی Covid-19ی لەسەر دانا، تا ئێستا لە نزیکەی ١٤٠ وڵاتی جیهان بڵاوبووەتەوە، نئیشانەکانیشی تای بەرز، پژمین، کۆکە و هەناسە تەنگییە، هەرچەند دەوترێت لە ئاژەڵەوە دەگوازرێتەوە بۆ مرۆڤ، بەڵام تا ئێستا هۆکاری سەرەکی نەزانراوە.\nئەم پەتایە لە ئێستادا لە سەرتاسەری جیهان بڵاوبووەتەوە و تا ئێستا چارەسەرەکەی نەدۆزراوەتەوە.\n« چیرۆکی کوردێکی دیکەی تاراوگە.....حكومەتی هەر‌ێمی كوردستان و دیاسبۆرای كورد نێزیکتر ببنەوە رێكخراوا ساخله‌میا جیهانی هوشداریێ دده‌ته گه‌نجان »


لە 24 كاتژمێری رابردوودا 13 تاوەری كارەبا لەعیراق تەقێندراونەتەوە – سنور میدیا\nلە 24 كاتژمێری رابردوودا 13 تاوەری كارەبا لەعیراق تەقێندراونەتەوە\nلە٤٨ كاتژمێری رابردوودا، ١٣ تاوەری گواستنەوەی كارەبا لە پارێزگاكانی كەركووك، سەڵاحەددین و نەینەوا باكووری عێراق تەقێنراونەتەوە.\nوەزارەتی كارەبای عیراق لە بەیاننامەیەكدا رایانگەیاند، بۆ رۆژی دووەم لەسەر یەك كردەی تێكدەرانە بۆسەر تاوەرەكانی گواستنەوەی كارەبای نیشتمانیی لە پارێزگاكانی كەركووك، سەڵاحەددین و نەینەوا ئەنجامدراون.\nلە بەیاننامەكەی وەزارەتی كارەبای عێراقدا هاتووە: “لە ٤٨ كاتژمێری رابردوودا، ١٣ تاوەری گواستنەوەی كارەبا لەڕێگای بەئامانجكردنی راستەوخۆ بۆ هێڵەكانی گواستنەوەی كارەبا لەنێوان پارێزگاكانی سەڵاحەدین، كەركووك و نەینەوا بە پێنج تەقینەوەی سیستەماتیك و لەیەك كاتدا، تەقێنراونەتەوە”.\nلە بەیاننامەكەدا ھاتووە “ئێوارەی دوێنێ چوارشەممە، ھێڵی گواستنەوەی كارەبای كەركووك-گەیارەی گازی تەقێنراوەتەوە كە توانای گواستنەوەی كارەبای ٤٠٠ كەی ڤی-یە و ھەر لەڕێی تەقاندنەوەی بۆمبی چێنراو تاوەرەكانی ژمارە(١١٦ و ١١٧ و ١١٨ و ١١٩ و ١٢٠) و لەھەمان شەودا، ھێڵی گواستنەوەی كارەبای شەھید عەبدوڵڵا-ئەلدۆر و باكووری پارێزگای سامەڕا كێڵگەی نەوتی عجێل كە توانای گواستنەوەی كارەبایان ١٣٢ كەی ڤی-یە و لەھەمان كات و ساتیشدا، تاوەرەكانی ژمارە (٣٢٧ و ٣٣١ و ٣٢٩ و ٣٢٩ و ٣٣٠ ) ھێڵی شەھید عەبدوڵڵای پارێزگای سەڵاحەددین تەقێنراوتەوە كە توانای گواستنەوەی كارەبای ١٣٢ كەی ڤی بووە و لەڕێی بۆمبی چێنراودا تاوەری ژمارە ٥٤ی ھێڵی گواستنەوە سامەڕا لە باشووری پارێزگای تكریت تەقێنرایەوە و لەھەمان كاتیشدا، تاوەرەكانی ژمارە(٩٣ و ٩٤)ی ھێڵی گواستنەوەی كارەبای گەیارە-كەركووك تەقێنراوەنەوە كە بەرھەمی كارەبای ٤٠٠ كەی ڤی بووە”.\nوەزارەتی كارەبا ئاماژەی بۆ ئەوەكردووە كە سەرقاڵی پلانێكی بەپەلەن بۆ چارەسەركردنی ئەو ھێڵانەی كە لەلایەن تیرۆریستانەوە تەقێنراونەتەوە و ھێزە ئەمنییەكانیش بەڵێنی پاراستنی تاوەرەكان و ئەو تیمانەیانداوە كە ئەركی چاككردنەوەی تاوەرەكانیان لەئەستۆدایە و بەزووترین كات ئەو كێشەیە چارەسەر بكەن، چونكە بەھۆی بەرزبوونەوی پلەكانی گەرماوە خواست لەسەر بەكارھێنانی كارەبای نیشتمانیی زیاتر بووە .


01:44 - 07/11/2020\nنرخی نەوت بەهۆی دەریٔەنجامەکانی ڤایرۆسی کۆرۆنا بۆ نزمترین یٔاست دابەزی و یٔابوری ودارایی یٔەو وڵــاتانەی کەنەوت پێکهێنەری بودجەو داهاتی نەتەوەییانە تووشی گەورەترین مەترسی بوونەوە و وڵاتێکی وەک عێراق لەدوو مانگی ڕابردوودا نەیتوانی لەکاتی خۆیدا مووچەی فەرمانبەران و مووچەخۆران بدات و ناچار پەنای بردووەتە بەر قەرزکردن.\nیٔابوری عێراق بەهۆی دەرهاویشتەکانی کۆرۆناو سنوردارکردنی هەناردەی نەوت لەلایەن ڕێکخراوی یٔۆپێک پڵەسەوە توانای دارایی کەمی کردوە و لەیٔێستادا سەرەڕای نەبوونی یاسای بودجە و حکومەت داوای قەرزی زیاتر لە پەرلەمان دەکات.\nحکومەتی عێراقی بۆ دەربازبوون لەم قەیرانە لەماوەی ڕابردوودا لەگەڵ هەریەکە لە یٔەردەن و میسر چەندین ڕێکەوتنیان یٔیمزا کردوە لە بوارەکانی ووزە و خزمەتگوزاری وبازرگانی و پیشەسازی و وەبەرهێنان کە تێدا عێراق نەوت دابین دەکات بۆ یٔەردەن و میسر بەنرخێکی ڕەمزی و لەبەرامبەردا هەریەکە لەو وڵــاتانە خزمەتگوزاری پێشکەش دەکەن بە عێراق.\nلەیەکێک لەبەندەکانی ڕێکەوتنەکەدا هاتووە پێویستە عێراق هێڵی بۆری نەوت بۆ یٔەردەن ڕابکێشێت و نەوتی پێویست بۆ ناوخۆی یٔەردەن بەنرخی گونجاو دابین دەکات کەنزیکەی (150)هەزار بەرمیل ڕۆژانە بۆ پاڵاوگەی (زەرقا‌و) و پاشان یٔەگەر پێویست بێت لەو هێڵەوە عێراق دەتوانێت نەوتەکەی هەناردەی بازاڕەکانی تر بکات لە سنورەکانی یٔەو وڵــاتەوە و لەیٔایندەدا نەوت لەو هێڵەوە بگاتە میسر.\nلەحاڵەتی یٔاسایدا و بۆ جێ بەجێکردنی یٔەم پرۆژەیە پێوستی بە (3 بۆ 5)ساڵ هەیە و بەتێچوونی زیاتر لە (8)ملیار دۆلار.\nیەکێک لەسوودەکانی یٔەم هێڵەنەوتیە یٔەوەیە کەعێراق سەرچاوەی هەناردەکردنی دەبێت بە سێ سەرچاوە لەهەر حاڵەتێکی ناسەقامگیری سیاسی نێوان عێراق و تورکیا یٔەمە دەبێتە جێگرەوەی هێڵی بوری نەوتی جیهان و دەریای ناوەڕاست.\nلەلایەکی ترەوە میسر پێویستی بە نەوتی هاوردەکراو هەیە بۆ پێویستی ناوخۆ و کەرتی پیشەسازی دەتوانێت لەڕێگەی (عەقەبە)وە کەیٔاسان و خێراتر دەبێت وەک سەرچاوەکانی تری هاوردەکردن ، دەتوانن لەیٔایندەدا وێستگەی پاڵاوتنی نەوت دابمەرزێنن یٔەمەش بەهایەکی بەرزی زێدە دەخاتە سەر یٔابوری هەردوو وڵــات و دەرفەتی هەلی کاری نوێ و پاڵپشتێکە بۆ گەشەپێدانی زیاتری یٔابوری میسر.\nیەکێکی تر لە بەندەکانی یٔەم ڕێکەوتنە ڕاکێشانی هێڵی کارەبایە لەنێوان هەرسێ وڵاتدا و زیاتر لەم لایەنەوە خواستی عێراق لە کارەبا دابین بکرێت و لەکاتی پێویستیدا یٔاڵوگۆڕ بکرێت.\nشایانی باسە یٔەم ڕێکەوتنە کەرتەکانی تری یٔابوری و خزمەتگوزاری پەروەردە و کشتوکاڵ و بازرگانی و پیشەسازییش دەگرێتەوە.\nلەبواری پەروەردە دەرفەتی هاریکاری هاوبەش لەلایەنی دابینکردنی کتێبخانەی دیجیتاڵی و پێشخستنی تاقیکردنەوەی یٔەلیکترۆنی لەنێوان هەر سێ وڵاتدا خراوەتە ڕوو.\nلەبواری کەرتی کشتوكاڵدا هەندێ پێشنیاری هاوکاری جیاواز پێشیناز کراوە لەوانە پرۆژەی تۆوی کشتوکاڵی و یٔاڵوگۆری شێوازەکانی هاوکاری جوتیاران.\nلەلایەنی کەرتی بازرگانی و پیشەسازییەوە دەرفەتی هاریکاری و پشتیوانی گرنگ هەیە لەلایەنی بازرگانی جۆراوجۆر و یٔاڵوگۆری شمەک و کاڵا و دامەزراندنی وێستگەی جیاکاری و لەقوتونانی بەرهەمەکشتوکاڵییەکان و هاوکاری لە پیشەسازییە جۆراوجۆرەکانی تردا.\nهەموو یٔەم هەنگاوانەی عێراق بۆ دەربازبوونە لە یٔابوری تاکجەمسەری نەوت و هەوڵدانە بۆ کردنەوە و دۆزینەوەی سەرچاوەی تری داهات و بەدەستهێنانی پاڵپشتی سیاسی و هەرێمایەتی بۆ حکومەتەکەی کازمی یٔەژمار دەکرێت و هەوڵدانێکی عەرەبییانەیە بۆ خۆ دوور خستنەوە لە هەیمەنەی یٔابوری وسیاسی یٔێران.\nیٔەوەی جێگای سەرنجە لەم ڕێکەوتنە گرنگی نەدانە بە بەرهەمی ناوخۆی عێراق و لەکاتێکدا بەپێ ی ڕێکەوتنەکە عێراق باجی گومرگی لەسەر نزیکەی (371) کاڵای یٔەردەنی لادەبات لەکاتێکدا یٔەردەن تەنها (80)جۆر کاڵا بەرهەم دەهێنێت یٔەمەش مانای تێکەڵکردنی کاڵای بیانی دێت لەگەڵ کاڵای یٔەردەنی و لەبەرژەوەندی بازرگانەکانی یٔەو وڵاتەیە و لەزیانی یٔابوری عێراقە..\nیٔەمە لەکاتێکدا نزیکەی (5)ملیۆن دەستی کار لەعێراقدا بەدەست بێکارییەوە دەناڵێنن و ڕێژەی بێکاری بۆ (40%) بەرزبووەتەوە و ڕێژەی (31.7%) دانیشتوانی عێراق لەژێر هێڵی هەژارییەوەن!\nهەروەها بەپێ ی بەندەکانی ڕێکەوتنەکە ڕێگە دەدرێت بە کرێکارانی میسری بچنە ناو بازاڕەکانی عێراقەوە یٔەمەش دەبێتە هۆی دابەزینی کرێ ی کرێکار لەناوخۆی عێراق و چونکە کرێکاری میسری یٔامادەن بەنیوەی کرێ ی ڕۆژانە کار بکەن.\nیٔەوەی تێبینی دەکرێت عێراق بەم بارودۆخە خراپەی یٔابوری و داراییەوە لەوانەیە نەتوانێت ناوەڕۆکی یٔەم ڕێکەوتنە سێقۆڵییە جێ بەجێ بکات و چونکە نەپارەی پێویستی لەبەردەستایە و نە ژینگەی سیاسی ناوخۆیی عێراق لەبارە بۆ یٔەم پرۆژەیە.\nئۆباما: بۆ هێنانەدی بەڵینەكانی بایدن دەبێت ئەنجومەنی پیران ببەینەوە


وەرگێڕان و ژێرنووس کردنی فیلم چ تایبەتمەندیگەلێکی هەیە؟ - پرسیار و وەڵام\nوەرگێڕان و ژێرنووس کردنی فیلم چ تایبەتمەندیگەلێکی هەیە؟\n10 حەز 0 ڕق\n80 جار بینراو\nوەرگێڕانی فیلم دەبێت چۆن بێت؟ و چ جیاوازییەکی هەیە لەگەڵ وەرگێڕانەکانی دیکە و چ خاڵگەلێک دەبێت بەرچاو بگرین لە وەرگێڕانی فیلمێکدا؟\nژیان سابیر ڕەزبەر 30, 2020 پرسیاری کرد\n12 حەز 0 ڕق\nبە گشتی پرۆسەی وەرگێڕان و ژێرنووس کردنی فیلم دەتوانین بکەین بە دوو بەشەوە: بەشی زمانی و بەشی تەکنیکی.\nلێرەدا هەوڵ دەدەم هەر دوو بەشەکە بۆتان ڕوون بکەمەوە و هەندێ خاڵی گرینگتان بۆ باس بکەم.\nژێرنووسی هەموو فیلمەکانی جیهان بە ئنگلیزی بەردەستە و هەموو وڵاتان لە ژێرنووسی ئنگلیزیەوە فیلمەکان وەردەگێڕن بۆ زمانی خۆیان. ئێمەش ئاساییە کە هەر ئەم کارە دەکەین و لە ئنگلیزیەوە دەیکەین بە کوردی. وەرگێڕانی فیلمەکان (ئەوانەی زمانیان ئنگلیزی نییە) بۆ ئنگلیزی زۆر بەهێز و جوانن، بۆیە ئەوانەش دیسان سەرچاوەی وەرگێڕانمان هەر ئنگلیزی دەبێت مەگەر ئەوەی زمانی ڕەسەنی فیلمەکە بزانین.\nجیاوازی وەرگێڕانی فیلم لەگەڵ وەرگێڕانی دەق\nلە نووسیندا زۆرتر زمانی فەرمی بە کار دەچێت، بەڵام لە قسە کردنی ڕۆژانە و لە دیالۆگی فیلمەکاندا زۆرتر زمانی نافەرمی بەکار دەچێت.\nوەرگێڕانی دەق بەراورد بە وەرگێڕانی فیلم یان دەنگ ئاسانترە، چونکە لە وتار و نووسراوەکاندا وشە فەرمییەکان بەکار دەچن و بە ئاسانی لە فەرهەنگەکاندا ماناکانیان دەدۆزرێنەوە. بەڵام لە فیلمدا زۆر جار وشەگەلێکی نافەرمی دەبینیت کە لە فەرهەنگە ئەکادیمییەکاندا نین و دەبێت لە نێتدا گەڕانێکی زۆر بکەیت تاکوو ماناکەی بدۆزیتەوە.\nخاڵێکی گرینگ لە وەرگێڕاندا، وەرگێڕانی زاراوە (ئیدیۆم)ەکان و تێگەیشتنە لە ماناکانیان. مانای ڕاستەوخۆی وشەکان دیارە کە زەحمەتێکی نییە بەڵام شتێ کە دەبێت زۆر سەرنج بخەینە سەری و بەهەڵەدا نەچین، وەرگێڕانی ئەو زاراوانەیە کە هەندێ جار ڕەنگە مانا ڕاستەوخۆکەی وەرگرین و پێمان وابێت مەبەست ئەوەیە! کەچی مەبەستی بێژەرەکە لەو زاراوەیە تەواو جیاوازە لە مانای ڕاستەوخۆی وشەکانی.\nزاراوەکان چۆن وەربگێڕین؟\nسەرەتا دەبێت هەوڵ بدەن زاراوەیەکی هاوتا و گونجاو بدۆزنەوە، ئەگەر زاراوەیەکی کوردی و گونجاو هەبوو بینووسن ئەگینا هەر مەبەستی زاراوەکە بنووسن. هەندێ جار بەهەڵە وەرگێڕانی دیالۆگێک دەتوانێت ناوەڕۆک و مانای تەواوی فیلمەکە تێک بدات.\n*ئینجا خۆتان لە وشە و دەربڕینی بیانی بپارێزن. نموونەیەکی زۆر ساکار کە لە هەر فیلمێکدا ڕەنگە بیبینن وشەی wow_ە، سەیرە کە دەبینی تەنانوت لە دووبلە کوردییەکاندا دەڵێن واو! یان لە هەندێک فیلمدا بینیومە نووسیویانە 'ئۆکەی' ئەمە شتێکی سەیر و سەمەرەیە و پیشاندەری ئاستنزمی وەرگێرەکە و ناشارەزاییە لە زمانی کوردیدا. بۆ نموونە لە کوردیدا بۆ کاتی دەربڕینی هەستی سەرسووڕمان دەڵێین 'ئەک' ناڵێین واو!! بۆ کاتی قبووڵ کردنی شتێک دەڵێین 'باشە، چاکە' ناڵێین ئۆکەی!!!\nزمان سنووری نییە\nلە فیلمێکدا بینیم کەسایەتییەک کە خەڵکی مایامی بوو وشەیەکی بە کار هێنا و کەسایەتییەکی دیکە کە خەڵکی لۆس ئانجلەس بوو تێنەگەیشت، ئەمیش بە تووڕەییەوە گوتی کە چۆن دەبێت لە مایامی بیت و مانای ئەو وشەیە نەزانیت؟! ئەمەم گێڕایەوە بۆ ئەوەی بڵێم هەندێ جار وشەگەلێک لە فیلمەکاندا هەن کە تەنانەت ئنگلیززمانەکان خۆیشیان نایزانن و ئەمە شێکی ئاساییە لە هەر زمانێکدا. کەواتە ئاگادار بن زمان سنووری نییە و ژمارەی وشەکان لە ئەژمار نایەن، ئیدی بۆ ئەوەی بتوانن وەرگێڕانی چاک بکەن پێویستە کوردییەکەتان زۆر چاک بێت و هەوڵ بدەن بازنەی وشە کوردییەکانتان بەربڵاوتر و گەورەتر بکەنەوە تاکوو لە کاتی وەرگێڕاندا دانەمێنن بۆ وشە. هەروەها کتێبی کوردی زۆر بخوێننەوە؛ ئەمە یارمەتییەکی ئەوتۆ دەدات بۆ بەهێز بوونی وەرگێڕانەکانتان. بەتایبەت خوێندنەوەی شانۆنامە زۆر لە وەرگێرانی دیالۆگەکاندا بەهێزترتان دەکات.\nهەروەها کاتێ مانای وشەیەک نازانن لە باتی بەکارهێنانی وشەی بێگانە، لە فەرهەنگە ئنگلیزی-کوردی_یەکاندا بگەڕن و هاوتا کوردیەکەی بنووسن.\nمرۆڤ هەڵەکانی خۆی نابینێت\nپاش ژێرنووس کردنی هەر فیلمێک، پێش بڵاو کردنەوەی، بیدەن بە هاوڕێیەک یان هاوکارێکتان کە پێداچوونەوەی بۆ بکات، هەڵەی خاڵبەندییەکان و هەڵە ڕێنووسییەکان و هەڵە ماناییەکانی ڕاست بکاتەوە و ئەگەر لە شتێکدا گومانی هەبوو لەگەڵتان باسی بکات. بەم جۆرە ئاستی کارەکەتان تا ڕادەیەکی بەرچاو بەرز دەبێتەوە.\nزانیاری سەبارەت بە مژارە تایبەتەکان\nبەگشتی وەرگێڕان لە مژارە جۆراوجۆرەکاندا هەندێ خاڵی هاوبەش و هەندێک جیاوازی هەیە بۆ نموونە وەرگێڕانی دەقێکی وێژەیی و هونەری لەگەڵ دەقێکی یاسایی یان ڕامیاری، هەرکامەیان پسپۆڕ و زمانزانی تایبەت بە خۆیانیان دەوێت.\nئەم خاڵە لە فیلمیشدا ڕەنگ دەداتەوە، بۆ نموونە فیلمێک مێژووییە، یان سەبارەت بە سیاسەتی سەردەمێکە یان فیلمێکی خەیاڵی زانستییە و هتد، بۆ وەرگێڕانی ئەم چەشنە فیلمانە هەندێ زانیاری سیاسی، زانستی، مێژوویی لە سەر بابەتی فیلمەکە پێویستە تاکوو بەتواوی لە فیلمەکە تێبگەن بۆ ئەمەش دەبێت بگەڕن و لە کاتی وەرگێڕاندا، لە نێت یان هەر سەرچاوەیەکی دیکە بگەڕن بۆ ئەو شتانەی زانیاریتان لەسەری نییە. دیارە ئەمە بۆ زانیاری خۆیشتان بە سوود دەبێت و زۆر شتی نوێ دەتوانن لە پرۆسەی وەرگێڕاندا فێر ببن.\nگەیاندنی مەبەست بە کەمترین وشە\nیەکێک لە سەرەکیترین جیاوازییەکانی وەرگێڕانی فیلم لەگەڵ وەرگێڕانی دەق، کاتە. لە فیلمدا بۆ هەر ڕستەیەک کاتێکی دیاریکراومان هەیە بۆ وەرگێڕان. بۆ نموونە لە دیالۆگێکی دوو قۆڵیدا دەبێت بە جۆرێک وەرگێڕان بکەین لەو کاتە دیاریکراوەدا کە ئەکتەرەکە قسە دەکات مانای قسەکانی ژێرنووس بێت و لەگەڵ ڕستەی دووهەم تێکەڵ نەبێت و دوا نەکەوێت. ئەگەر ڕستەیەک لە سێ چرکەدا دەوگترێ دەبێت وەرگێڕانەکەی بەجۆرێک بێت کە لە سێ چرکەدا بینەر بتوانێت بیخوێنێتەوە. ئەمە هەندێ جار ڕەنگە ماندووتان بکات بەڵام خۆی یەکێکە لە ئەو شتانەی پرۆسەی وەرگێڕان چێژبەخشتر دەکات بۆ وەرگێڕ. ئەگەر پاش ئەو دیالۆگە دیالۆگێ تر نەهات یان دێرتر هات، ئەوسا چەن چرکە کاتتان زۆرتر دەبێت و کێشە نابێت ئەگەر ڕستەکە درێژ ببێتەوە.\nکاتێ باسی بەشی تەکنیکی دەکەین هەمووی دەگەڕێتەوە بۆ ڕێک بوونی کاتەکان، واتە دەبێت لەگەڵ قسە کردنی ئەکتەر، ژێرنووس پیشان بدرێت و یەک چرکە پاش وەستانی ئەو، ژێرنووس بشاردرێتەوە. ئەگەر ڕستەکە درێژ بوو و هەستتان کرد ئەو کاتە بۆ خوێندنەوی کەمە بەمەرجێک پاش ئەو ڕستە فیلمەکە بێدەنگ بێت و کەس قسە نەکات دەتوانن یەک یان دوو چرکەی دیکەشی پێ زیاد بکەن.\n*ژێرنووسەکان بە فۆرماتی srt بڵاو بکەنەوە، بەم جۆرە بەکارهێنەر دەتوانێت لە ناو پلەیەرەکەیدا قەبارە و ڕەنگی فۆنتەکە هەڵبژێرێت و فیلمەکە بە هەر کوالیتییەکەوە کە ویستی سەیر بکات و لە ژێرنووسەکەی ئێوە کەڵک بگرێت.\nدەتوانن ژێرنووسەکانتان لە ماڵپەڕی subscene بڵاو بکەنەوە تاکوو خەڵک سوودیان لێ ببینن.\nئینجا باشترین و باوترین نەرمامێر بۆ ژێرنووس کردن نەرمامێری Subtitle Edit_ە. دەتوانن بە ئاسانی فیلمی پێ ژێرنووس بکەن و کاتەکان ڕێک بکەن.\nهیوادارم بەسوود بووبێت بۆتان و سەرکەوتوو بن.\nشێرکۆ ڕەزبەر 30, 2020 وەڵامی دایەوە\nژیان سابیر خەزەڵوەر 4, 2020 هەڵیبژارد\nنەرمامێری ژێرنووس کردنی فیلم\nوەرگێڕانی ئەم ڕستەیە بە کوردی دەبێت بە چی؟\nلە ئێستادا باشترین چەشنی فیلم بۆ کوردستان چییە؟\nئایا فیلم بە زمانێکی دیکە بێت، دەچێتە نێو سینەمای وڵاتەوە؟\nفیلم بە ژێرنووسی کوردی\n"فیلمی بەد" بە چ فیلمگەلێک دەڵێن؟\nجیاوازی ئەنیمە و ئەنیمەیشن چییە؟\nوێنەگری سەردەم، چ جیاوازیەکی لەگەڵ پێشووتر هەیە؟\nزۆر سەیر کردنی مۆنیتەر لە ڕۆژدا زیانی بۆ چاو هەیە؟


خولی نایابی ئینگلتەرا - ساوسامپتۆن vs وێست هام یونایتد - Soccer - Yariga - Results, fixtures, tables and statistics\nسوانزی ستی vs. مانچێستەر یونایتد ئەی ئێف سی بۆرنێماوس vs. واتفۆرد بێرنلی vs. وێست برۆمیچ ئالبیۆن لیڤەرپوڵ vs. کریستاڵ پاڵاس لێیستەر ستی vs. برایتۆن و هۆڤ ئالبیۆن ساوسامپتۆن vs. وێست هام یونایتد ستۆک ستی vs. ئاڕسێناڵ هەدەرفیڵد تاون vs. نیوکاسڵ یونایتد تۆتێنهام هۆتسپێر vs. چێڵسی مانچێستەر ستی vs. ئێڤەرتۆن\nساوسامپتۆن vs وێست هام یونایتد 3-2\nمانۆلۆ گابیادینی (G) 11' (دروستکرا لە لایەن: N. Redmond)\nت. تادیج (PG) 38'\n44' خا.هێرناندێز (G)\n73' خا.هێرناندێز (G)\nC. Austin (PG) 90'+3\n'80 بۆ ڵۆنگ\n'65 بۆ ج.وارد پڕۆوس\n'80 بۆ C. Austin\n'68 بۆ E. Fernandes\n'76 بۆ پێدرۆ ئۆبیانگ\n'65 بۆ M. Lemina\n'68 بۆ ئا.ئایۆ\n'76 بۆ D. Rice\n'80 بۆ دەیڤز\n'80 بۆ مانۆلۆ گابیادینی\n11 ت. تادیج 15' 38'\n20 مانۆلۆ گابیادینی 11'\n5 پابلۆ زابالێتا 90+1'\n7 مارکۆ ئارناوتۆڤیچ 33'\n17 خا.هێرناندێز 44' 73'\n7 ڵۆنگ بۆ دەیڤز 80'\n10 C. Austin بۆ مانۆلۆ گابیادینی 80' 90+3'\n16 ج.وارد پڕۆوس بۆ M. Lemina 65'\n14 پێدرۆ ئۆبیانگ بۆ D. Rice 76'\n15 D. Sakho بۆ M. Antonio 68'\n31 E. Fernandes بۆ ئا.ئایۆ 68'


راگه‌ێندراوی هه‌واڵگریی و ئاسایشیPAK سه‌باره‌ت به پووچه‌ڵكردنه‌وه‌ی پلانێكی تێرۆریستیی تاران | نوێنەرایەتی ئوروپا پارتی ئازادیی کوردستان\nراگه‌ێندراوی هه‌واڵگریی و ئاسایشیPAK سه‌باره‌ت به پووچه‌ڵكردنه‌وه‌ی پلانێكی تێرۆریستیی تاران\nپێشمه‌رگه قاره‌مانه‌كانی له‌شكری سه‌ربه‌خۆیی كوردستان!\nجارێكی دیكه‌ش، هه‌ڵۆ چاوتیژه‌كانی “هه‌واڵگری و ئاسایشی پارتی ئازادیی كوردستان”، پلانێكی تێرۆریستیی وه‌زاره‌تی ئیتلاعاتی ئێرانیان پووچه‌ڵ كرده‌وه‌و، وه‌ك زۆر جاران، سه‌ریان پێ شۆڕ كرد.\nله گه‌رمه‌ی ئه‌و جه‌نگه نه‌رم و ده‌روونییه‌ی كه تاران و كلك و گوێ له مسته‌كانی له ناو خه‌ڵك و له سۆشیاڵمیدیادا، له دژی پارتی پێشه‌نگی كوردایه‌تی و له‌شكره داعش و حه‌شد و پاسدار به‌زێنه‌كه‌ی: پارتی ئازادیی كوردستان به‌ڕێوه‌ی ده‌بات؛ هاوكات له گه‌ڵ به‌ستنی كۆنگره‌ی به ناو مه‌شاهیری كورد له سنه‌و، گاڵته‌جاڕیی وتووێژ له ئۆسلۆ، وه‌زاره‌تی تێرۆر و تاوانی ئیتلاعاتی ئێران، به ناردنی به‌كرێگیراوێكی تێرۆریست، به ته‌ما بوو، به زه‌برێكی تێرۆریستی له مه‌كۆی قایمی كوردایه‌تی و ملنه‌دان به‌و شانۆگه‌رییانه، باجی هه‌ڵوێسته‌كانی لێوه‌ربگرێت و تووشی خه‌ساره‌تی بكات.\nبه‌كرێگیراو محه‌ممه‌د عه‌لی موختاری، كوڕی حوجه‌تووڵا، له دایكبووی ساڵی ١٩٩٣ی قوم و دانیشتووی شارستانی فردیسی كه‌ره‌ج، رۆژی 5/6/2019، له لایان به‌ڕێوه‌به‌رایه‌تی ئیتلاعاتی پارێزگای كه‌ره‌جه‌وه، به ئامانجی خۆ خزاندنه ریزه‌كانی پارتی ئازادیی كوردستان و تێرۆری فه‌رمانده باڵاكانی، ره‌وانه كراوه. به‌ڵام به وریایی هه‌ڤاڵانمان و هاوكاریی و زانیارییه‌كانی سه‌ربازانی ونی كوردایه‌تیی، پاش شناسایی و ساخبوونه‌وه‌مان له سه‌ر زانیارییه هه‌واڵگرییه‌كان، قۆڵبه‌ست كرا. ناوبراو له گه‌ڵ رووبه‌ڕوو بوونه‌وه له گه‌ڵ به‌ڵگه و زانیارییه‌كان، به‌چۆكدا هات و به بێ هیچ گوشارێك، زبانی دانپێدانان و هه‌ڵڕشتنی ورده‌كاریی ئه‌ركه تێرۆریستییه‌كه‌ی وه‌گه‌ڕ كه‌وت.\n“هه‌واڵگریی و ئاسایشی “PAK، به هاوكاریی فه‌رمانده‌یی هێزه‌كان، پێشمه‌رگه قاره‌مانه‌كان، ئه‌ندامان و دۆستان و پشتیوانانی به‌رینیPAK، وریا ,چاوتیژ وله‌سه‌ر هه‌سته و به مستی پۆڵایینه‌وه، به‌ره‌نگاری پیلانه تێرۆریستییه‌كانی تاران ده‌بێته‌وه.\nهاوكات له گه‌ڵ ئه‌م راگه‌ێندراوه، چه‌ند بڕگه‌یه‌ك له دانپێدانانه‌كانی تاوانبار، بۆ رای گشتی بڵاو ده‌كه‌ینه‌وه. هه‌روه‌ها راده‌گه‌ێننین كه ئاماده‌ین بۆ میدیاكاران، حیزب و رێكخراوه سیاسییه‌كان و ته‌نانه‌ت هه‌ر تاكێك، ده‌رفه‌تی دیدار و پرسیار له گه‌ڵ تاوانبار، بڕه‌خسێنین.\nهه‌واڵگری و ئاسایش\n١٧ی پووشپه‌ڕی ٢٧١٩ ك\n٨ی ژوولای ٢٠١٩ ز


دوای سێ هه‌فته له‌ناڕه‌زایی متمانه‌ی حكومه‌تی عێراق له‌پاشه‌كشه‌دایه | نیقاش\nدوای سێ هه‌فته له‌ناڕه‌زاییه جه‌ماوه‌رییه‌كان، پێده‌چێت متمانه‌ی عێراقییه‌كان به‌حكومه‌ته‌كه‌یان پاشه‌كشه‌ی زۆری كردبێت‌و پێكهێنانی حكومه‌تی نوێشی سه‌ختتر بووبێت‌و سیناریۆی مه‌ترسیدار له‌رێ بێت.\n2.08.2018 | به‌غدا\nدوای رۆژێك له‌و ره‌خنه تونده‌ی عه‌لی سیستانی پیاوی ئایینی شیعه ئاڕاسته‌ی سیاسییه عێراقییه‌كانی كرد، شه‌ممه‌ی رابردوو خۆپیشانده‌ران بڕیاریان دا ناڕه‌زاییه‌كانیان بگۆڕن بۆ مانگرتن له‌به‌رده‌م كۆمپانیاكانی نه‌وت‌و باره‌گای حكومه‌ته خۆجێییه‌كان له پارێزگاكانی باشوور‌و داوای دابینكردنی خزمه‌تگوزاری ئاو‌و كاره‌با‌و هه‌لی كار بكه‌ن.\nبۆ رۆژی دواتریش حزبه شیعه‌كان به‌خێرایی ده‌ستیان به دانوستانه‌كانی پێكهێنانی حكومه‌تی نوێ كرده‌وه دوای ئه‌وه‌ی سیستانی داوای كرد په‌له بكرێت له پێكهێنانی حكومه‌تێكی نوێ كه كه‌سانی ته‌كنۆكرات له‌خۆبگرێت‌و سه‌رۆك وه‌زیرانێكی "به‌هێز‌و ئازا" رێبه‌رایه‌تی بكات، ئه‌ویش وه‌ك ره‌خنه‌یه‌كی ئاشكرا له حه‌یده‌ر عه‌بادی سه‌رۆك وه‌زیرانی ئێستا كه له خۆپیشاندانه‌كاندا جه‌ماوه‌رێكی زۆری له‌ده‌ست داوه.\nخۆپیشاندانی هاوینه له عێراق شتێكی باوه به‌تایبه‌تی له‌گه‌ڵ به‌رزبوونه‌وه‌ی پله‌ی گه‌رما بۆ نزیكه‌ی (50 پله‌ی سیلیزی)و كه‌مبوونه‌وه‌ی سه‌عاته‌كانی پێدانی كاره‌با، به‌ڵام ئه‌م جاره پێده‌چێت خۆپیشاندانه‌كان جیاواز بن، چونكه تا ئێستا سه‌ركردایه‌تییه‌كیان نییه‌و ده‌یان داواكارییان هه‌یه‌و توڕه‌یی به‌رامبه‌ر هه‌موو ده‌سته‌بژێری سیاسی كۆیان ده‌كاته‌وه.\nخۆپیشاندانی بێ سه‌ركردایه‌تی\nبۆیه‌كه‌مینجار خۆپیشاندانه‌كان له به‌سره‌وه ده‌ستیانپێكرد نه‌ك به‌غدا، ورده ورده‌ش ناڕه‌زاییه‌كان له‌و شاره‌ی له‌سه‌ر ده‌ریایه‌ك نه‌وت نووستووه گواسترانه‌وه بۆ پارێزگاكانی میسان‌و زیقار‌و موسه‌ننا‌و نه‌جه‌ف‌و كه‌ربه‌لا‌و دواجاریش به‌غدا كه ناڕه‌زاییه‌كانی شه‌رمنانه بوون، كه‌واته هۆكاره‌كه چییه؟\nخۆپیشاندانه‌كانی ئه‌م جاره بێ سه‌ركردایه‌تین، ئه‌مه‌ش بابه‌تێكی مه‌ترسیداره، چونكه ده‌كرێت ئاژاوه‌گێڕان یاخود لایه‌نگرانی حزبه‌كان دزه بكه‌نه نێویانه‌وه، هه‌روه‌ها زه‌حمه‌ته وه‌فدێك پێكبهێنرێت بتوانێت دانوستان له‌گه‌ڵ حكومه‌ت بكات سه‌باره‌ت به داواكارییه‌كانیان یاخود به‌دواداچوونی جێبه‌جێكردنی ئه‌و داواكاریانه.\nئه‌و وه‌فدانه‌ی له باشووره‌وه ده‌هاتن‌و حه‌یده‌ر عه‌بادی سه‌رۆك وه‌زیران به‌درێژایی هه‌فته‌ی رابردوو له نووسینگه‌ی خۆی له به‌غدا سه‌رقاڵی پێشوازیلێكردنیان بوو، هه‌رزوو خۆپیشاندرانی دیكه رایانگه‌یاند كه ئه‌و وه‌فدانه نوێنه‌رایه‌تییان ناكه‌ن، نه‌بوونی سه‌ركردایه‌تییه‌كی یه‌كگرتووش ره‌نگه ببیته هۆی پووكانه‌وه‌ی ناڕه‌زاییه‌كان له‌چه‌ند هه‌فته‌یه‌كی كه‌مدا.\nهه‌تا ساڵی رابردووش جوڵانه‌وه مه‌ده‌نی‌و عه‌لمانییه‌كان سه‌ركردایه‌تی ناڕه‌زایه‌تییه‌كانیان ده‌كرد كه له ساڵی 2010وه كه‌لتوری ناڕه‌زایی ده‌ربڕینیان له دژی ده‌سه‌ڵات هێناوه‌ته ئاراوه، به‌ڵام دوای به‌شداریكردنیان له هه‌ڵبژاردنه‌كه‌ی ئه‌م دواییه‌دا بوونه به‌شێك له پرۆسه‌ی سیاسی‌و هه‌ستیان به ئیحراجی كرد ئه‌گه‌ر به‌شداری له ناڕه‌زاییه‌كانی ئێستادا بكه‌ن.\nسه‌ركرده‌یه‌كی دیكه‌ی خۆپیشاندانه‌كان موقته‌دا سه‌در بوو كه ساڵانێكه وه‌ك سیمبولێكی به‌رهه‌ڵستی حزبه شیعه فه‌رمانڕه‌واكان‌و ئایكۆنی ناڕه‌زاییه‌كان لێی ده‌ڕوانرێت، به‌ڵام هاوپه‌یمانی به‌ستنی له‌گه‌ڵ هێزه مه‌ده‌نی‌و عه‌لمانییه‌كان‌و سه‌ركه‌وتنی له هه‌ڵبژاردنه‌كه‌ی ئه‌م دواییه خستیانه خانه‌ی ده‌سه‌ڵاته‌وه‌و ئه‌ویش هه‌ستی به ئیحراجی كرد له به‌شداریكردن له خۆپیشاندانه‌كاندا، كاتێكیش هه‌وڵی دا وه‌فدێك له‌لایه‌نگرانی بنێرێته لای خۆپیشانده‌رانی به‌سره، رازی نه‌بوون پێشوازی لێ بكه‌ن، ئه‌وه‌ش شۆكێك بوو له حساباتی سه‌دردا نه‌بوو.\nپه‌رله‌مانتارێكی سه‌ركه‌وتووی هه‌ڵبژاردنه‌كه‌ی ئه‌مدواییه له هاوپه‌یمانیی"سائیرون" كه سه‌در رێبه‌رایه‌تی ده‌كات‌و پێی باش بوو ناوی نه‌هێنرێت به "نیقاش"ی وت: "له‌ڕاستیدا سه‌ركه‌وتنمان له هه‌ڵبژاردندا كاریگه‌ری پێچه‌وانه‌ی هه‌بوو، چونكه خۆپیشانده‌ران وا لێمان ده‌ڕوانن كه بووینه‌ته دۆستی ده‌سه‌ڵات ته‌نانه‌ت به‌رله‌وه‌ی حكومه‌ت‌و په‌رله‌مانیش پێكبهێنرێن".\nوتیشی: "ئێمه پشتیوانی خۆپیشانده‌ران ده‌كه‌ین‌و ئه‌گه‌ر سه‌رپشك بكرێین له نێوان ده‌سه‌ڵات‌و پشتیوانیكردنی داواكاری خۆپیشانده‌راندا، ئه‌وا خۆپیشاندان له‌گه‌ڵ ئه‌وان هه‌ڵده‌بژێرین له‌بری به‌شداریكردن له حكومه‌تێكدا كه نه‌توانێت خزمه‌تگوزاری دابین بكات".\nنیشانه‌یه‌كی دیكه‌ی جیاوازی ناڕه‌زاییه‌كانی ئه‌مجاره، ره‌خنه‌گرتنی خۆپیشانده‌رانه له هه‌موو حزبه‌كان‌و هه‌ر كه‌سێك كه په‌یوه‌ندی به ده‌سه‌ڵاتی سیاسی‌و ئاینییه‌وه هه‌بێت، ته‌نانه‌ت دیارترین پیاوی ئاینییش كه عه‌لی سیستانییه، چونكه خۆپیشانده‌ران چه‌ند دروشمێكیان به‌رزكردبووه‌وه كه ره‌خنه‌یان لێده‌گرت له‌به‌رئه‌وه‌ی له هه‌فته‌ی یه‌كه‌می ناڕه‌زاییه‌كاندا پشتیوانی خۆپیشانده‌رانی نه‌كردووه، بۆ موقته‌دا سه‌در به‌هه‌مان شێوه.\nخۆپیشانده‌ران له‌وه‌ش زیاتر پێیان داگرت كه باره‌گای حزبه شیعه‌كانیان له باشووری وڵات سووتاند به باره‌گای ئه‌و گرووپه شیعانه‌شه‌وه كه تا چه‌ند مانگێك له‌مه‌وبه‌ر جێگای رێز‌و پێزانین بوون به‌هۆی هه‌وڵه‌كانیان له شه‌ڕی دژ به رێكخراوی "داعش"دا".\nناڕه‌زاییه‌كان دوای ئه‌وه ده‌ستیان پێكرد كه ده‌یان گه‌نجی بێكار له دانیشووانی گوندی "باهیله"ی ده‌وروبه‌ری به‌سره له‌به‌رده‌م یه‌كێك له كۆمپانیاكانی نه‌وتی نزیك له‌و ناوچه‌یه كۆبوونه‌وه‌و داوای ده‌رفه‌تی كاریان كرد، دواتر خۆپیشاندان په‌لی هاویشت بۆ ناوه‌ندی شار وه‌ك ناڕه‌زاییه‌ك به‌رامبه‌ر خراپی خزمه‌تگوزاری‌و به‌تایبه‌تیش كاره‌با‌و ئاو، سه‌ره‌ڕای بڕیاری سه‌رۆك وه‌زیرانیش به له‌كارلادانی وه‌زیری كاره‌با، به‌ڵام داواكارییه‌كان زیاتر بوون.\nدوای سێ هه‌فته‌ش له خۆپیشاندان، داواكارییه‌كان زیاتر بوون‌و هه‌ندێكیشیان پێویستان به ساڵانێك هه‌یه بۆ جێبه‌جێكردن، له‌و داواكاریانه‌ش هه‌مواركردنی ده‌ستوور‌و گۆڕینی سیستمی سیاسی په‌رله‌مانی بۆ سیستمی سه‌رۆكایه‌تی كه تێیدا سه‌رۆك كۆمار له‌لایه‌ن ده‌گده‌رانه‌وه هه‌ڵببژێردرێت، له‌گه‌ڵ هه‌ڵوه‌شاندنه‌وه‌ی په‌رله‌مان‌و ئه‌نجومه‌نی پارێزگاكان، هه‌ندێك له‌م داواكاریانه‌ش ره‌نگدانه‌وه‌ی په‌رچه‌كرداری توڕه‌و نا مه‌دروسن كه هۆكاره‌كه‌ی بۆ نه‌بوونی سه‌ركردایه‌تییه‌كی یه‌كگرتوو ده‌گه‌ڕێته‌وه.\nبه‌درێژایی سێ هه‌فته‌ی رابردووش حكومه‌ت هه‌وڵه‌كانی خسته‌گه‌ڕ بۆ هه‌ڵمژینی توڕه‌یی خۆپیشانده‌ران له‌ڕێی نێوبژیوانی سیاسی‌و عه‌شایری‌و پیاوانی ئاینی ده‌ستڕۆیشتوو له شاره توڕه‌كاندا، دوای چوونی عه‌بادیش بۆ به‌سره خه‌ڵكی ناڕازی گه‌مارۆیان دا، دواتر ئه‌ویش ئه‌وه‌ی هه‌ڵبژارد له به‌غدا پێشوازی له وه‌فدی خۆپیشانده‌ران بكات‌و بڕیاریشی دا به‌هه‌زاران ده‌رفه‌تی كار دابین بكرێن‌و پرۆژه په‌ككه‌وتووه‌كان ده‌ستپێبكه‌نه‌وه، به‌ڵام خۆپیشانده‌ران گومانیان له‌و به‌ڵینانه هه‌بوو، بۆیه بڕیاریان دا له خیمه‌دا مانبگرن.\nعه‌بدولڕه‌زا روبه‌یعی كه یه‌كێكه له شێخه‌كانی به‌سره به "نیقاش"ی وت: "حكومه‌ت درۆمان له‌گه‌ڵ ده‌كات، چه‌ند مانگێك له‌مه‌وبه‌ر له كاتی گفتوگۆكردن له‌باره‌ی بودجه‌وه حكومه‌ت به‌ڕه‌سمی رایگه‌یاند به‌هۆی قه‌یرانی داراییه‌وه هیچ پله‌یه‌كی وه‌زیفی بۆ دامه‌زراندن ته‌رخان ناكات، ئێستاش هه‌زاران پله‌ی وه‌زیفی ده‌خاته‌ڕوو، ئه‌گه‌ر ده‌توانێت ئه‌م دامه‌زراندنانه ته‌رخان بكات، بۆچی چه‌ند مانگێك له‌مه‌وبه‌ر وتی ناتوانم ته‌رخانی بكه‌م؟، ئه‌گه‌ر به‌راستیش ناتوانێت پله‌ی وه‌زیفی دابین بكات، ئه‌وه مانای ئه‌وه‌یه ئه‌و دامه‌زراندنانه‌ی به‌م دواییانه حكومه‌ت رایگه‌یاندن راسته‌قینه نین".\nقورسی پێكهێنانی حكومه‌ت\nله‌گه‌ڵ سه‌رهه‌ڵدانی ناڕه‌زاییه‌كاندا حزبه گه‌وره‌كان دانوستانه‌كانیان بۆ پێكهێنانی حكومه‌ت راگرت، موقته‌دا سه‌دریش كه براوه‌ی پله یه‌كی كورسییه‌كانی په‌رله‌مانی نوێیه (56 كورسی) رایگه‌یاند دانوستانه‌كان دواده‌خات‌و گرنگی به داواكاری خۆپیشانده‌ران ده‌دات، به‌ڵام سیستانی وه‌ك هه‌میشه مێزه‌كه‌ی به‌سه‌ر هه‌موواندا هه‌ڵگێڕایه‌وه.\nتا به‌یانی هه‌ینی رابردووش خۆپیشانده‌ران ناڕازی بوون له سیستانی له‌به‌رئه‌وه‌ی هه‌ینی پێشتر باسی نه‌كردبوون، به‌ڵام وتاره‌كه‌ی ئه‌م دواییه‌ی سیستانی توند بوو به‌رامبه‌ر به سیاسییه‌كان، بۆ یه‌كه‌مینجاریش داوای له خۆپیشانده‌ران كرد به‌رده‌وام بن بۆ گوشارخستنه سه‌ر سیاسییه‌كان، هه‌روه‌ك داوای له سیاسییه‌كانیش كرد به هه‌ڵه‌كانیاندا بچنه‌وه ئه‌گه‌ر نا خۆپیشاندانه‌كان په‌ره‌ده‌ستێنن بۆ ئاستی مه‌ترسیدار.\nمه‌به‌ستی سیستانیش له‌وه‌دا خۆپیشاندانه‌كانی سوننه بوو له ساڵی 2013دا كه بۆ ماوه‌ی 11 مانگ به‌رده‌وام بوون به‌بێ ئه‌وه‌ی حكومه‌ت گوێ له داواكارییه‌كانیان بگرێت، به‌ڵكو په‌نای بۆ هێز برد بۆ بڵاوه‌پێكردنیان‌و توندڕه‌وانیش بۆ به‌رژه‌وه‌ندی خۆیان قۆزتیانه‌وه.\nبه‌هۆی گوشاری خه‌ڵكی ناڕازی‌و داواكارییه‌كه‌ی سیستانیشه‌وه حزبه شیعه‌كان دانوستانه‌كانی پێكهێنانی حكومه‌تیان ده‌ستپێكرده‌وه، به‌ڵام رووداوه‌كانی ئه‌م دواییه سیاسییه‌كانی تووشی شڵه‌ژان كردووه، چونكه یه‌كه‌مجاره دانوستان له‌گه‌ڵ جه‌ماوه‌رێكی توڕه‌دا ده‌كه‌ن كه گه‌مارۆی باره‌گاكانیان داون‌و دروشمی داواكاری چاكسازییان به‌رزكردووه‌ته‌وه‌و سیستانیش كه رێزلێگراوترین كه‌سایه‌تی وڵاته داوای هه‌ڵبژاردنی حكومه‌تێك ده‌كات به‌پێی له‌سه‌ر بنه‌مای كه‌سانی ته‌كنۆكرات نه‌ك پشككاری.\nئێستا حزبه عێراقییه‌كان تووشی سه‌رسوڕمان هاتوون، چونكه ده‌ترسن حكومه‌ت له‌سه‌ر شێوازه ته‌قلیدیه‌كه به‌پێی پشككاری پێكبهێنرێت له‌كاتێكدا به‌شێك له حزبه‌كان وازیان له‌وه هێناوه به‌ئاشكرا داوای پۆستی سه‌رۆك وه‌زیران بكه‌ن، چونكه ئه‌و كاره شه‌قام توڕه ده‌كات، هاوكات حزبه‌كان دوودڵن له په‌نابردن بۆ پێودانگی نوێ بۆ پێكهێنانی حكومه‌ت دوور له پشككاری، چونكه له‌دوای 2003وه بۆ جارێكیش ئه‌وه‌یان تاقی نه‌كردووه‌ته‌وه، كه ئه‌وه‌ش مانای وایه ئاڵنگاری پێكهێنانی حكومه‌ت گه‌وره‌تر بووه‌و ره‌نگه چه‌ند مانگێك بخایه‌نێت.


وەزارەتی دارایی لەسەر دەرماڵەی فەرمانبەران نوسراوێك بڵاودەكاتەوە – تۆڕی میدیایی خەڵک\n2019/11/14 - 7:30 PM\nوەزارەتی دارایی حكومەتی هەرێمی كوردستان، لەسەر جۆر و بڕی دەرماڵەی مووچەخۆران نوسراوێكی بڵاودەكاتەوە.\nوەزارەتی دارایی و ئابوری حكومەتی هەرێمی كوردستان لە نوسراوێكدا كە ڕێكەوتی 28ی تشرینی یەكەمی 2019ی لەسەرە، لەبارەی جۆر و بڕی دەرماڵەی موچەخۆران، وەڵامی وەزیری هەرێم بۆ كاروباری پەرلەمان دەداتەوە.\nبەپێی نوسراوەكە وەزارەتی دارایی و ئابوری” 25 جۆر دەرماڵە هەیە و چوار دەرماڵەیان جێگیرن و 21 دەرماڵە ناجێگیرن”.\nهەر لە نوسراوەكەدا وەزارەتی دارایی و ئابوری حكومەتی هەرێمدا هاتووە “دەرماڵەی مووچەی بنەڕەتی بە ڕێژەی 44% و دەرماڵە جێگیرەكان بەڕێژەی 16% و دەرماڵە ناجێگیرەكان بەڕێژەی 40% تێكڕای مووچە و دەرماڵەكان دراوە و هەموویان بەپێی یاسا خەرج دەكرێن”.\nدەرماڵەكانهەرێمی كوردستانوەزارەتی دارایی و ئابوری حكومەتی هەرێم


کوردیپێدیا - شێخە فەتاح شێخە - رابەر\n✌ شێخە فەتاح شێخە - رابەر | پول: شەهیدان | زمانێ بابەتی: 🏳 کوردیی ناوەڕاست\nساڵی 1962 لە رواندزرواندز لەدایکبووە. ساڵی 1982 لەلایەن بەعسییەکانەوە بۆ یەک ساڵ زیندانی دەکرێت. پاش ئازادبوونی پەیوەندی دەکات بە هێزی پێشمەرگەوە.\nرۆژی 20-03-199120-03-1991 لە کەرکوککەرکوک شەهید دەبێت.\n#رواندز | #20-03-1991 | #کەرکوک |\n📅 Date of Death: 20-03-1991\n➕ ئەڤ بابەتە ژ لایێ: (هاوڕێ باخەوان) ل: Apr 26 2018 3:31PM هاتیە تومارکرن\n👁 ئەڤ بابەتە 2,143 جار هاتیە دیتن\n📷 فایلا وێنەیی 1.0.1 60 KB Apr 26 2018 3:34PM هاوڕێ باخەوان


لایەنگرە سەرسەختەکەی ترەمپ پەشیمان بۆتەوە و ئێستا لە دژیەتی - تۆڕی میدیایی خەڵک\nجاکۆ چانسلی کە بە یەکێک لە لایەنگرە سەرسەختەکانی دۆناڵد ترەمپ ناسرابوو، پەشیمان بۆتەوە و ئێستا لە دژی قسە دەکات.\nجاکۆب لەبەردەم دادوەردا پەشیمانی خۆی دەربڕیوە و ئاماژەی بەوەداوە کە لەژێر کاریگەری قسەکانی دۆناڵد ترەمپدا بووە، هەر بۆیە چۆتە سەر کۆنگرێسی ئەمریکا و کەوتۆتە هەڵەوە.\nجاکۆب ماوەی دوو مانگە لەگەڵ ٢٨٠ کەسی دیکەدا کە چونەتە سەر کۆنگرێسی ئەمریکا لە زینداندایە و چاوەڕوانی بڕیاری دادوەرن لەسەریان.


کاریگەری کۆڕۆنا لەسەر پەیوەندیە کۆمەڵایەتییەکان\nجوتیار فەتاح قادر28/11/2020\nجوتیار فەتاح قادر\nپەیوەندیە کۆمەڵایەتییەکان یەکێکن لە پایە بەهێزەکانی ژیانی کۆمەڵایەتی هەر کۆمەڵگەیەک، بەهێزی پەیوەندیە کۆمەڵایەتییەکان زۆرجار ئاسایشی کۆمەڵایەتی بەرقەرار دەکات، وە بە پێچەوانشەوە، ئەگەر سەیری ڕابردوی کوردەواری بکەین هەست بە بوونی پەیوەندی کۆمەڵایەتی بەهێز دەکەین، ئەوەش وای کردوە کورد لە ڕوی ئاسایشی کۆمەڵایەتی تا ئاستێکی باڵا دوچاری کێشەی گەورە نەبوبێتەوە، چونکە بونی پەیوەندی کۆمەڵایەتی وای کردووە کۆمەڵی کوردی بۆند و گرێبەستە کۆمەڵایەتییەکانی تا ڕادەیەکی توند بەیەکەوە پابەند بن، واتا تاک و کۆمەڵ بونەتە زنجیرەیەکی بەیەکەوە لکاو، کەم تاک هەبوە خۆی بخاتە بەر تیر و تانەی کۆمەڵایەتی گەڕەک یان شارو دەوروبەرەکەی، هەمیشە تاک لە کۆمەڵی کوردەواری خۆی پاراستووە لە نەفرەتی #کۆمەڵ و پێکهاتەکانی.\nپەیوەندیە کۆمەڵایەتیەکان لە سەردەمی کۆڕۆنا\nکۆڕۆنا ئەو پەتاییەی کە ساڵێکە ڕوبەڕوی مرۆڤایەتی بۆتەوە بە ملیۆنان خەڵکی توشی نەخۆشی کردوەو قوربانی گەورەی لێکەوتەوە، تا ئێستاش چارسەری ئەو پەتایەو خۆپارستن لێی دورکەوتنەوەی مرۆڤەکانە لە یەکتری واتا کۆڕۆنا دەیەوێت، ئەو تیۆرەی ئەرستۆ پێچەوانە بکاتەوە جاڕی ئەوەی لێبدات کە چیتر مرۆڤ بونەوەرێکی کۆمەڵایەتی نییە، ئەوەش کێشەی گەوەرە بۆ پەیوەندیە کۆمەڵایەتییەکان دروست دەکات، چونکە مرۆڤەکان لەیەکتر دوردەکاتەوە و پەیوەندیەکان لاواز یان بەرەو لەناوبردن دەبات، باشترین بەڵگەش نەمان و کاڵبونەوەی بۆنە کۆمەڵایەتیەکانە، ئەو بۆنانەی کە تا دوێنێ مرۆڤەکانی کۆدەکردەوە و جارێکی تر گرێبەندە کۆمەڵایەتیەکان دەبسترانەوە، ئەوەش دەبوە سەرچاوەی دەستەبەری ئاسایشی کۆمەڵایەتی. کۆمەڵناسی هەرگیز دژی خۆپارێزی و چارەسەری تەندروستی نیە، بەڵام دژی لەناو چونی پەیوەندیە کۆمەڵایەتیەکانیشە، مرۆڤ ئەگەر لە بونەوەرە کۆمەڵایەتییەکەیەوە بگۆرێت بۆ بونەوەری سروشتی ئەوە ئەو کات کۆی سیستمی ژیاری مرۆڤایەتی توشی گۆڕانی گەورە دەبێتەوەو ئەو کاتیش کۆنترۆڵ کردنی داواکاریەکانی مرۆڤ ئەستەم و مەحاڵ دەبێت.\nلە ئێستای سەردەمی کۆڕۆناسالاری مرۆڤ بەروە تاکسەنتەری و نا کۆمەڵایەتی ڕۆێشتووە، بۆیە پێوستی بە ڤاکسینی خێرای دژ بە کۆڕۆنا هەیە، بۆ ئەوەی سەرەڕای چارەسەی تەندروستی چارەسەری کێشەکانی کۆمەڵایەتیش دەستەبەر بێت، نەمانی پەیوەندی کۆمەڵایەتی، لادانە کۆمەڵایەتیەکان چەند هێندە دەکات، مرۆڤ چیتر بیر لە مرۆڤەکانی تر ناکاتەوەو خۆی تەنها دەبێتە سەنتەر و ناگەڕێتەوە بۆ هیچ گرێبەندێکی کۆمەڵایەتی، بەگشتی ئەم تاک سەنتەری گرێنەدراوە بە هیچ پەیمانێکی کۆمەڵایەتی هەم کێشەی کۆمەڵایەتی هەمیش نەخۆشیە دەرونیەکان زیاد دەکات، کە لە دواجاردا لەدەست دەرچونیان کێشەی گەورەتر لە مەترسی کۆڕۆنا بۆ مرۆڤایەتی دێنێتە پێش، ئەم تیۆرەش پشت بەستوە بە داتاکانی دەزگاکانی ڕوبەڕوبونەوەی توندوتیژی لەسەرتاسەری جیهان، دەبینین و دەبیستین رۆژانە تاوانی کۆمەڵایەتی و دەرونی زیاتر دەبن.\nبەر لە هەمو شتێک پێویستە ئەوە بڵیین ئەو سیستەمی ئێستای ژیانی مۆرڤایەتی دەبات بەڕیوە سیستمێکی مەترسیدارە و دژ بە هەمو پێوەرە مرۆییەکانە، چونکە نرخی مرۆڤ بەو کاخەز و وێنانەی گیرفانی (پارە) دەپێوێت، نەوەک بیرو ئاوەزی، کە ئەوەش ئەگەر ڕیگری لێنەکرێت لە زەمەنێکی کورتی چاوەڕوانکراو بەرە سەردەمی جەنگەڵ و ئاژەڵسالاری دەچین، لەبەر ئەوەی پارە دەبێتە ئامانجی یەکەمی مرۆڤ، لە بری ئامانجی سەرەکی کە ژیانکردنە لە پێناو مرۆڤایەتی، ئێستاش دەبینین ژمارەیەکی زۆر کەمی ژمێردراو توانای کۆنتڕۆڵ کردنی نزیک بە حەوت ملیار مرۆڤی هەیە، ئەمەش تەنها بە پێوەری پێبونی پارەی زیاتر لەوانی تر، بۆیە پێویستە بەر لە هەر چارەسەرێک مرۆڤ بیر لە گۆڕینی سیستمەکە بکاتەوە و دەست بە گۆڕینی بکرێت، بۆ سیستمێکی مرۆیی کۆمەڵایەتی.\nلە لایەکی ترەوە چارەسەری تەندروستی نیشتیمانی هەنگای بەپەپەلەی دەوێت بۆ ئەوەی مرۆڤ بتونێت بگەڕێتەوە سەر ڕێچکەی ژیانکردنە ئاسایەکەی پێشوی بە پەند وەرگرتن لەو ساڵەی توانی بە تەنیا بژیت و جەنگی مانەوە بکات لەگەل کۆی بەربەستەکانی سەردەمی کۆڕۆنا، لەگەڵ چارەسەی قەیرانە ئابوریەکانی سەردەم، کۆی کێشەکە کێشەی ئابورییە کە نەدەبو وابێت، بەڵام کە وایە پێستە چارەسەر بکرێت.\nلە کۆتاییدا رۆڵ بدرێتەوە بە خێزان، بۆ ئەوەی تاک لە ناو کۆمەڵی خۆی یان یەکەم کۆمەڵگەی مرۆڤایەتی کە خێزانە ئارامی دەرونی بە دەست بهێنێت زۆرن دەپرسن خاوەنی هەمو شتێکین، بەڵام ئارامی دەرونیمان بە دەست نە‌هێناوە، وەڵام ئاسانە چونکە تەنیایی مرۆڤ ناکات بە بونەورێکی خۆش ژیاو، خێزانی ئاسودە و بەختیار تاک و کۆمەڵی ئاسودەی بەختیار پێشکەش بە کۆمەڵی مرۆڤایەتی دەکات، کە لە دواجاردا مرۆڤایەتی و کۆمەڵەکەی ئارامی دەرونی و کۆمەڵایەتی دەستەبەر دەکەن.\nبە گەشتی مرۆڤ ناتوانێ بە تەنیا ژیان بکات، بۆیە پێویستی بە گەڕانەوەیە بۆ ناو مرۆڤایەتی، کە ئەویش دەستەبەری ژیانێکی شایستە پێشکەش دەکات بە کۆی پرۆسەکە. واتا ئەگەر ئەو هەنگاوانەی بەرەو چارەسەر بگرینە بەر کۆمەڵێک سود دەچنینەوە کە بریتین لە: دەستەبەری ئاسایشی کۆمەڵایەتی، دەرونی، ئابوری و ئارامی دەرونی و هەست کردن بە ئاسودەیی و چێژ وەرگرتن لە ژیان.


خوێندکارێکی کورد لە شاری تاران بەدەستی هێزەکانی ئیتلاعاتی ڕێژیم گیانی لەدەستدا – چاونیوز\nخوێندکارێکی کورد لە شاری تاران بەدەستی هێزەکانی ئیتلاعاتی ڕێژیم گیانی لەدەستدا\nچاونیوز: خوێندکارێکی کوردی خەڵکی سنە لە شاری تاران بەدەستی هێزەکانی ئیتلاعاتی ڕێژیم گیانی لەدەستدا.\nبەپێی هەواڵی گەیشتوو بە چاونیوز، خوێندکارێکی لاوی خەڵکی سنە، دانیشتووی تاران بە ناوی “کەژوان ئەڵماسی” ٣٠ ساڵە، ئێوارەی پێنج شەممە ١٧ی ڕەزبەری ١٣٩٩، لە کاتی کۆبوونەوەی خەڵکی تاران لە بەردەم نەخۆشخانەی” جەم” (بە بۆنەی کۆچی دوایی محەممەد ڕەزا شەجەریان) لە لایەن هێزەکانی ڕێژیمەوە دەسبەسەر دەکرێ و لە کاتی ڕاگواستن بۆ بەندیخانە و لە نێو ماشینی هێزەکانی ڕێژیمدا بە گولـلەی ڕاستەوخۆی ئەو هێزانە گیانی لەدەستدەدا.\nهەر بە پێی ئەو هەواڵانەی بەدەست چاونیوز کەوتووە، ئیتلاعاتی ڕێژیم باوکی ناوبراویان بە ناوی “ئێقباڵ ئەڵماسی”دەسبەسەر کردووە و گوشارێکی زۆریان خستۆتەسەر کە دەبێ مەرگی کوڕەکەی نەخاتە ئەستۆی کۆماری ئیسلامی و بە میدیایی نەکات، هەر بەو بۆنەشەوە تا ئێستا تەرمی کوڕەکەیان بە بارمتە گرتووە و نەیانداوەتەوە.\nکەژوان، سنە، تاران، ئیتلاعات، کوشتن، چاونیوز\t2020-10-11\nتاگەکانی بابەتکەژوان، سنە، تاران، ئیتلاعات، کوشتن، چاونیوز


سەرۆك كۆمار پیرۆزبایی لە ژنانی عێراق و کوردستان و جیهان دەكات بەبۆنەی رۆژی جیهانی ژن\nسەرۆك كۆمار نامەیەكی پیرۆزبایی ئاراستەی ژنانی عێراق و کوردستان و جیهان كردووە بەم بۆنەیەوە دووپاتیكردووەتەوە كە ژنانی عێراق كۆڵەكەیەكی بەهێز بوون لە كاروانی خەبات و بەرەنگاربوونەوەی رژێمی سەركەوتكەر و گروپە تیرۆریستییەكان و ئەو ئایدۆلۆژییە نابوتەی كە بووە هۆی سەركوتكردن و فرۆشتن و دەستدرێژی كردنە سەر ژنان و كچانی عێراقی بەبێ هیچ بیانویەك تەنیا لەبەر ئەوەی لە ئاین و مەزهەب یان نەژادێكی جیاواز بوون، خوشكان و كچانی ئێزدیمان تا ئێستاش برینێكن لە دڵمان لە هەر كاتێك كە یادەوەری قوربانیانی دەستی تیرۆر دەكەینەوە.\nئەمەش دەقی نامەی پیرۆزباییەكەیە:\nئەمڕۆ ساڵیادی رۆژی جیهانی ژنان دەكەینەوە، خۆشحاڵ دەبم كە گەرمترین پیرۆزبایی پێشكەش بە ژنانی عێراق و كوردستان و جیهان بكەم، هیواخوازم ساڵێكی پڕ پیت و بەرەكەت بێت بۆیان لە سەركەوتن بۆ بەدیهێنانی ویست و داواكارییەكانیان.\nژنان ئایكۆنێكی نیشتمان و سیمبولی داهێنان و پێشكەوتن و كۆڵەكەیەكی بەهێزن لەكاروانی خەبات و بەرەنگاربوونەوەی رژێمی سەركوتكەر و گروپە تیرۆریستییەكان و ئەو ئایدۆلۆژییە نابوتەی كە بووە هۆی سەركوتكردن و فرۆشتن و دەستدرێژی كردنە سەر ژنان و كچان بەبێ هیچ بیانویەك تەنیا لەبەر ئەوەی لە ئاین و مەزهەب یان نەژادێكی جیاوازتر بوون، خوشكان و كچانی ئێزدیمان تا ئێستاش برینێكن لە دڵمان لە هەر كاتێك كە یادەوەری قوربانیانی دەستی تیرۆر دەكەینەوە.\nئەمڕۆ ژنان بەو پەڕی ئازایەتییەوە لە گۆڕەپانەكانی خۆپیشاندان رادەوەستن بۆ داواكردنی مافە رەواكانیان هەر لە هێنانەدی چاكسازی و رەتكردنەوەی توندوتیژی، هەروەك ژنانی عێراق قوربانی زۆریانداوە و بەرگەی ناسۆری ژیان و بەرپرسیارییەتیان گرتووە بۆ پەروەردەكردنی نەوەیەك كە بڕوای بە نیشتمان و دۆزەكەی بێت، كە بەراستی ئەوان دەنگێكی دلێری نیشتمان بوون.\nلەسۆنگەی بڕوای جێگیرمان بەوەی سەقامگیری و پێشكەوتن بەدی نایەت بەبێ گرنتیكردنی بەشداری كارای ژنان لە ئاستە جیاكانی ژیاندا، جەختیش دەكەینەوە كە ئێمە لەبەردەم بەرپرسیاریەتییەكی نیشتمانیداین كە هەوڵی زیاتر بدەین لەسەر پێویستی دەركردنی یاسایەک بۆ بەرەنگاربوونەوەی توندوتیژی دژ بە ژنان و هەنگاونان بەرەو دەنگدان لەسەر پرۆژەی بڕیاری رێگریكردن لە توندوتیژی خێزانی كە پێشتر سەرۆكایەتی كۆمار پێشكەشی ئەنجومەنی نوێنەرانی كردووە، هاوكات پێویستە كاری جددی بكرێت لەسەر پتەوكردنی پێگەی ژنانی عێراق و زامنكردنی ماف و بەشداری كارایان لە بڕیاردان و سپاردنی پێگەی بەهێز پێیان لە جومگەكانی حوكمڕانی دەوڵەت، بەگوێرەی ئەوەی لە دەستووری عێراقدا هاتووە.


کۆمەڵێک ڕێکخراوی مەدەنیی کوردستان بەشداری لە هەڵبژاردنەکانیان بایکۆت کرد\n12:37 - 19 جۆزەردان 2721\nيەکیەتیی پيشەیى مامۆستايانى كوردستانى ئێران و كۆمەڵێک ڕێکخراوەی مەدەنی، فەرهەنگی و ژينگەیی له كوردستانی ڕۆژهەڵات، بۆ بايكۆتکردنى هەڵبژاردنەکانی سەرکۆماری و شورای شار و گوندەکان لە کوردستان و ئێراندا بەیاننامەیەکیان بڵاو کردەوە.\nلە ماوەی ۴۲ ساڵی ڕابردوودا سیمای ڕاستەقینەی بەناو هەڵبژاردنەکانی ڕێژیمی ئیسلامی دەریخستووه کە ئەو سیستمە هیچ چەشنە ئازادی و دێموکراتیکبوونێکی تێدا بەدی ناکرێت و لەم هەڵبژاردنانە تەنیا بۆ ڕەواییدان بە دەسەڵاتی خۆیان کەڵک وەردەگیرێت و دەنگدانی خەڵک هیچ چەشنە گۆڕانێک لەو سیستمە گەندەڵەدا پێک ناهێنێت و تەنیا مۆرەکانی ڕێژیم ئاڵوگۆڕیان پێ دەکرێت.\nئەو کەسانەی لەلایەن شورای نیگابانەوە مۆری تەئیدیان لێ دەدرێت و دەتوانن لەو فیلتێرە بگوزەرێن هاتنەسەرکاریان بۆ ڕێژیم هیچ جیاوازییەکی نییه و ئەو فیلمانەی لە کاتی مونازرەکانی سەر دەنگوڕەنگی ئێران بڵاو دەکرێنەوه تەنیا فریودانی دووبارە و چاوبەستنی خەڵکە. هەر لەو شوێنە بوو سەرکۆماره هەڵبژێردراوەکانی پێشووی خۆیان وەکوو ئەحمەدی نژاد و ڕووحانی بەڵێنە درۆکانیان بڵاو دەکردەوە.\nڕێژیمی کۆماری ئیسلامی بۆ ئەوەی شانۆی هەڵبژاردنی سەرکۆماری گەرموگۆڕ نیشان بدات و وا بنوێنێت کە خەڵکێکی زۆر چوونە سەر سندوقەکانی دەنگدان و هێشتا خەڵک مەتمانەیان بە ئێمە هەیە! هەڵبژاردنی شورای شارەکانیشی تێکەڵ بە هەڵبژاردنی سەرکۆماری کردووه و بە تایفەگەری و بەشداری و نێونووسیی کۆمەڵێک کەسی نائاگا لە شانۆی شورای شاردا بەتەمایە هەڵبژاردنەکان بە دونیای دەرەوە بە شێوەیەکی گەرموگوڕ نیشان بدات و بەمجۆرە ڕەوایی بە دەسەڵاتی خۆیان بدەن.\nخەڵکی وریا و چاوکراوەی کوردستان!\nدەنگدان بەم ڕێژیمە، دەنگدانە بە مانەوەی زیاتری سیستمێکی دیکتاتۆر و توتالیتێر کە باوەڕی بە هیچ جۆرە مافێکی گەلانی زۆڵملێکراوی ئێران نییە. دەنگدان، مۆرلێدانی ئێمەیە بە کوشتنی ئەو کۆڵبەرانەی بۆ بژێویی ژیانیان ئەم ڕێگا سەختەیان هەڵبژاردووە؛ هەر بۆيه بەشداریکردن لە هەڵبژاردن، پەسەندکردنی هەموو جینایەتەکانی ڕێژیمە.\nبەشداری لە هەڵبژاردن چاوپۆشی لە لەسێدارەدانی ڕۆڵەکانمان و دەسبەسەرکردنی زیاتری چالاکانی فەرهەنگی و مەدەنییە. دەنگدان بە بەردەوامیی گرانی و کوێرەوەریی زیاتری خەڵکە.\nبە بایکۆتی ئەم شانۆیە ناڕەزایەتیی خۆمان لەهەمبەر بێکاری، هەژاری، گرانی و سەرکوت و... دەردەبڕین و "نا"یەکی گەورە بە کۆماری سێدارە دەڵێین.\nدەنگدانی ئێمەی کورد دەنگدان بە نەمانی کۆماری ئیسلامییە.\nيەکیەتیى پيشەیى مامۆستايانى كوردستانى ئێران و كۆمەڵێک ڕێکخراوەی مەدەنی، فەرهەنگی و ژينگەپارێزی له كوردستانی ڕۆژهەڵات


لە پاکستان دەستدرێژیکەرانی سێکسی بە 'خەساندن' سزا دەدرێن\nهەواڵی / 3/12/2020 325 جار بینراوە\nعومران خان، سەرۆکوەزیرانی پاکستان، رەزامەندی لەسەر یاسای نوێی سزادانی دەستدرێژیکەرانی سێکسی پێشاندا. سزاکە بریتییە لە خەساندنی کیمیایی دەستدرێژیکەرەکان.\nرۆژنامەی 'زە سەن'ی بەریتانی بڵاوی کردەوە، سەرۆکوەزیرانی پاکستان رازیبووە بەپێدانی پشتگیری بۆ رێوشوێنەکانی بەدواداچوونی خێرا لە کەیسەکانی دەستدرێژی سێسکی و باشترکردنی پڕۆگرامی پاراستنی شایەتەکان.\nپرۆژە یاساکە لە ژێر ناوی 'یاسای قەڵاچۆکردنی دەستدرێژی'، لەلایەن وەزارەتی دادی وڵاتەکەوە خرایە بەردەستی ئەنجوومەنی وەزیرانی وڵات و سەرۆکوەزیرانە تەمەن 68 ساڵییەکە، رەزامەندی لەسەر بڕیارەکە دا.\nعومران خان گوتی، هیچ چاوپۆشییەک لە دواخستنی بڕیارەکە ناکەین.. ئێمە پێویستیمان بە دەستەبەری ژینگەیەکی ئارامە بۆ هاووڵاتییەکانمان.\nروونیکردەوە یاساکە ئاشکرا و روون دەبێت و بە تووندی جێبەجێدەکرێت، هۆشداری دا لەوەی رزگاربووانی دەستدرێژیی سێکسی، دەتوانن لەمەودوا بەبێ ترس سکاڵا لای حکومەت تۆمار بکەن و حکومەت پابەند دەبێت بە پاراستنی ژیانیان و ئاشکرانەکردنی ناسنامەکانیان.\nرفاندن دایکێک و کچە تەمەن 4 ساڵانەکەی. کە دایکەکە بەڵێنی کاری پێدرابوو، بەڵام ماوەی هەفتەیەک شوێنبزرکران و دەستدرێژیان کرایە سەر. لە نێو رای گشتی پاکستاندا کاردانەوەی لێکەوتەوە.\nرووداوی ئەو دایکە، تۆقێنەر هاتە بەرچاو، بەتایبەت کە ئاشکرایکرد سێ پیاو لە نەخۆشخانەیەک بینیویانە و بەڵێنیان پێداوە کاری بدەنێ.\nیاسای پاکستان، پێشتر سزای بەندکردنی 25 ساڵ یان لە سێدارەدانی بۆ دەستدرێژیکەران داناوە، بەڵام رۆتینی ناو دادگاکان، زۆرینەی جار دەبێتە هۆی بەلاداخستن و پشتگوێخستنی کەیسەکان.\nرووداوەکانی دەستدرێژی سێکسی لە ماوەی رابردوودا، لە پاکستان زۆر دووبارە بوونەوە، لە شاری لاهور، لە نزیک رێگەی سەرەکی شارەکە، ماوەیەک لەمەوبەر ئافرەتێک بەبەرچاوی منداڵە بچووکەکانییەوە چەند کەسێک بە کۆمەڵ دەستدرێژیان کردەسەر. ئەوەش وایکرد، سەرۆکوەزیرانی وڵات داوای لەسێدارەدانی ئاشکرای دەستدرێژیکەرەکان، یان خەساندنیان بەهۆی نەشتەرگەرییەوە بکات.\nئافرەتەکە لەسەر رێگەی سەرەکیی شارەکە، لەگەڵ منداڵەکانیدابوو کاتێک بەنزین لە ئۆتۆمبێلەکەیدا نەما، ئەوکات دوو پیاو لەبری هاوکاریکردنی، پەلاماریاندا و پاش شکاندنی جامەکانی ئۆتۆمبێلەکەی کە خۆی تێدا قایمکردبوو، ئافرەتەکە و منداڵەکانیان بەزۆر پەلکێشی کێڵگەیەکی نزیک رێگاکە کرد و لەوێ بەکۆمەڵ و بەبەرچاوی منداڵەکانییەوە، دەستدرێژییان کردە سەری.\nپێشتریش دادگایەکی پاکستانی کەسێکی دادگایی کرد، کە دەستدر‌ێژی کردبووە سەر 30 منداڵ، کاتێک لە 'رێکخراوی پاراستنی منداڵان' کاریکردبوو، ئەو تۆمەتبارە بە لە سێدارەدان سزادرا.\nیاسا نوێیەکەی سزادانی تۆمەتبارانی دەستدرێژیی سێکسی، لە رێگەی پێدانی دەرمان و تێکەڵەی کیمیایی خەساندنەوە، کەسە تۆمەتبارەکان ناچاردەکات لە کاتی بەندکردندا ئەو پێکهاتانە بخۆن، کە بەهۆیەوە توانای منداڵخستنەوەیان نامێنێت و دەخەسێنرێن، وزەی سێکسیشیان بەشێوەیەکی بەرچاو کەمدەبێتەوە.\nپێشتر چەندین وڵاتی دیکەی وەک ئیندۆنیزیا، چیک، ئۆکراینا، ویلایەتی ئالابامای ئەمریکا، مەغریب و نایجیریا، هەمان یاسایان بۆ سزادانی دەستدرێژیکەرانی سێکسی، بڕیوەتەوە.


هێڵی گواستنەوەی كارەبا لەنێوان كەركوك و هەولێر تەقێندرایەوە\nوەزارەتی كارەبای عێراق ڕایگەیاند، هێڵی گواستنەوەی كارەبا لەنێوان كەركوك و هەولێر لە كردەوەیەكی تێكدەرانەدا تەقێندرایەوە.\nلە ڕاگەیەندراوێكدا وەزارەتی كارەبای عێراق ئاماژەی بەوەكردووە، “شەوی ڕابردوو هێڵی گواستنەوەی كارەبای كەركوك – هەولێر 400 كەی ڤی لە كردەوەیەكی تێكدەرانەدا تەقێندراوەتەوە”.\nئاماژەی بەوەشكردووە، “هێڵەكە لەنێوان گوندی شیرناوا و چەخماخە لە سنووری پارێزگای كەركوك لە ڕێگەی بۆمبی چێندراوە تەقێندراوەتەوە”.\nهەر بەپێی ڕاگەیەندراوەكە، بەهۆی ئەو كردەوە تێكدەرانەیەوە زیان بە تاوەرەكانی كارەبا گەیشتووە و تیمە هونەری و ئەندازیارییەكانی كارەبا لەگەڵ هێزە ئەمنییەكان گەیشتوونەتە ئەو شوێنە بۆ چاككردنەوەی لە ماوەیەكی كەمدا.\nپێشتر لایەنە سەربازی و ئەمنییەكانی عێراق دووپاتیانكردبووەوە، ئەوانەی تاوەر و هێڵەكانی گواستنەوەی كارەبا دەكەنە ئامانج، سەر بە داعشن.\nتەقاندنەوەی تاوەرەكانی كارەبا\nعێراق و هەرێم\nوڵاتان داوای ئاسانكاریكردن بۆ چوونەدەرەوەی هاوڵاتیان و بیانییەكانی ئەفغانستان دەكەن\nمەرجی ئەمریکا بۆ بە فەرمی ناساندنی تاڵیبان لە ئەفغانستان\nشارەوانیی سلێمانی ڕێنماییەکانی بۆ بانگەشەی هەڵبژاردنی حزبەکان ئاشکراکرد و بەپێی ئەو ڕێنماییە ڕێگا بە حزبەکان نادرێت لە شەقامە…\nحکومەتی هەرێم لیستی موچەی ڕاگەیاند\nوەزارەتی دارایی و ئابوری حکومەتی هەرێم رایگەیاند، ڕۆژی پێنج شەممە بەرواری 2021/2/25 دەست دەکرێت بە دابەشکردنی موچەی مانگی…


ئازادكردنى نه‌جمه‌دین كه‌ریم ده‌خرێته ئه‌ستۆى عادل عه‌بدولمه‌هدى\nله ئێستادا كۆگاكان و بازاڕه‌كان پڕن له كاڵا و كه‌لوپه‌ل و خۆراك\nهەواڵ / کوردستان :: 22/06/2019 :: 2704 جار بینراوە\nنه‌جمه‌دین كه‌ریم، پارێزگارى پێشووى كه‌ركوك\nتاگ :: داد عێراق كه‌ركوك\nگه‌ڕانه‌وه‌ى نه‌جمه‌دین كه‌ریم بۆ هه‌ولێر و ئازادكردنى له‌و دۆسیه‌یه‌ى به‌هۆیه‌وه له به‌یروت ده‌ستبه‌سه‌ركرابوو، ده‌نگدانه‌وه‌ى جیاجیاى به‌دواى خۆیدا هێنا، سه‌رۆك وه‌زیرانى عێراق ده‌ڵێت: به‌بڕیارێكى سه‌رۆكایه‌تى لوبنان بووه و به‌ره‌ى عه‌ره‌بیش له كه‌ركوك ده‌یخاته ئه‌ستۆى عه‌بدولمه‌هدى.\nشه‌ممه‌ى رابردوو (15ى حوزه‌یران) نه‌جمه‌دین كه‌ریم، پارێزگارى پێشووى كه‌ركوك پاش ده‌ستبه‌سه‌ربوونه‌كه‌ى له به‌یروت-ى پایته‌ختى لوبنان گه‌یشته‌وه هه‌ولێر و رۆژى دواتریش له‌گه‌ڵ نێچیرڤان بارزانى، سه‌رۆكى نوێى هه‌رێمى كوردستان كۆبوه‌وه.\nئه‌و كه له 21ى ئایارى رابردوو له‌لایه‌ن پۆلیسى ئینته‌رپوڵه‌وه له فڕۆكه‌خانه‌ى به‌یروت ده‌ستگیركرابوو، به‌پێى ئه‌و سكاڵایانه‌ى پێشتر له دادگاى عێراقى له‌سه‌رى تۆماركرابوو كه به‌هۆیه‌وه یاداشتى ده‌ستگیركردنى درابووه پۆلیسى نێوده‌وڵه‌تى چاوه‌ڕوان ده‌كرا راده‌ستى به‌رپرسانى ئه‌منى به‌غدا بكرێته‌وه.\nبه‌ڵام ئازادكردنه‌كه‌ى ده‌نگدانه‌وه‌ى له‌ناوخۆ و ده‌ره‌وه‌دا به‌دواى خۆیدا هێنا و جگه له ئاماژه‌دان به "بێبه‌ها بوونى دادگا" له عێراق، ده‌وترێت هه‌وڵه‌كانیش بۆ ریشه‌كێشكردنى گه‌نده‌ڵى ده‌خاته ژێر پرسیاره‌وه.\nرۆژنامه‌ى (الاخبار)ى لوبنانى له راپۆرتێكیدا ئاشكرایكردووه كه گه‌ڕانه‌وه‌كه‌ى نه‌جمه‌دین كه‌ریم به‌شێوه‌یه‌كى نهێنى بووه، تا ئه‌وكاته‌ى رۆژى دواتر له‌گه‌ڵ نێچیرڤان بارزانى كۆبوه‌ته‌وه و به‌پێى رۆژنامه‌كه ئه‌و هه‌نگاوه ئه‌وه‌ى لێده‌خوێندرێته‌وه كه په‌یامێكه له بارزانییه‌كانه‌وه به‌وه‌ى ده‌توانن پارێزگارى له "لایه‌نگرانیان" بكه‌ن، تۆمه‌ته‌كه‌یان هه‌ر شتێك بێت.\nله‌سه‌ر ئه‌و پرسه عادل عه‌بدولمه‌هدى، سه‌رۆك وه‌زیرانى عێراق سێشه‌ممه‌ى رابوردوو له‌میانه‌ى كۆنگره‌ى رۆژنامه‌وانى هه‌فتانه‌ى خۆیدا رایگه‌یاند: "ئینته‌رپوڵى عێراقى و باڵێۆزخانه‌ى عێراق ئه‌ركى خۆیان سه‌باره‌ت به نه‌جمه‌دین كه‌ریم جێبه‌جێكردووه، به‌ڵام ده‌رچوونى مه‌رسومێكى كۆمارى لوبنانى رێگه‌ى كردووه‌ته‌وه بۆ گه‌شتكردنى پارێزگارى پێشووى كه‌ركوك". دوپاتیشیكرده‌وه حكومه‌ته‌كه‌ى "كارئاسانى" له‌و پرسه‌دا ناكات.\nبه‌مه‌ش عه‌بدولمه‌هدى تۆپه‌كه‌ى خسته گۆڕه‌پانى سه‌رۆكایه‌تى لوبنان، وه‌ك ئه‌وه‌ى رۆژنامه‌كه ئاماژه‌ى پێده‌دات.\nرۆژنامه‌كه رونیشیده‌كاته‌وه كه باڵیۆزخانه‌ى عێراق له به‌یروت چاودێرى دۆسیه‌ى راده‌ستكردنى نه‌جمه‌دین كه‌ریم-ى كردووه به رێنوێنى وه‌زاره‌تى ده‌ره‌وه، به‌ڵام له‌پڕێكدا داواى "رێكخستنه‌وه‌ى هه‌وڵه‌كان"ى لێكراوه له‌لایه‌ن نوسینگه‌ى سه‌رۆك وه‌زیران به‌بێ ئه‌وه‌ى هۆكاره‌كه‌ى ئاشكرابكرێت.\nله‌وكاته‌شدا ده‌سه‌ڵاتدارێتى لوبنان یاداشتى تۆمه‌ته‌كانى ناوبراوى وه‌رگرتووه، كه تۆمه‌ته‌كانى ناوى سنوردار بووه به‌راورد به‌و تۆمه‌تانه‌ى پێشتر ئاراسته‌ى نه‌جمه‌دین كه‌ریم كراوه، به‌جۆرێك له‌كاتێكدا پێشتر "ده‌ستدرێژى بۆ سه‌ر ئاسایشى نیشتیمانى عێراقى" له‌خۆده‌گرت بووه‌ته "ده‌ستگرتن به‌سه‌ر چه‌ند ئۆتۆمبێلێكدا" به‌مه‌ش پرسه‌كه به به‌ڵێنامه‌یه‌كى تۆمه‌تبار بۆ "گه‌ڕاندنه‌وه"ى ئه‌و ئۆتۆمبێلانه كۆتایى پێهاتووه. كۆتاییه‌ك وه‌ك ئه‌وه‌ى رۆژنامه‌كه باسیده‌كات ئاماژه به بونى "جۆرێك له گرێبه‌ست" ده‌كات كه بووه‌ته هۆى ئازادكردنى نه‌جمه‌دین كه‌ریم.\nله‌و چوارچێوه‌یه‌دا رۆژى هه‌ینى به‌ره‌ى عه‌ره‌بى یه‌كگرتوو له كه‌ركوك ئاشكرایكرد 44 داواى یاسایى دژ به پارێزگارى پێشووى كه‌ركوك تۆماركراوه.\nحه‌سه‌ن مه‌شهه‌دانى، بڕیارده‌رى به‌ره‌ى عه‌ره‌بى رایگه‌یاند: گه‌ڕانه‌وه‌ى نه‌جمه‌دین كه‌ریم بۆ هه‌ولێر، ئاڵنگارییه به‌رامبه‌ر حكومه‌تى ناوه‌ند و دادگاى عێراق.\nوتیشى: "44 داواى یاسایى دژ به نه‌جمه‌دین كه‌ریم هه‌ن، كه له‌نێویاندا داواى تاوان هه‌یه".\nبڕیارده‌رى به‌ره‌ى عه‌ره‌بى یه‌كگرتووه ئه‌وه‌شى خسته‌ڕوو: "ئه‌گه‌ر حه‌یده‌ر عه‌بادى، سه‌رۆك وه‌زیرانى پێشوو باڵاده‌ست بوایه، به‌هیچ جۆره ئه‌و كاره روینه‌ده‌دا".\nله 21ى ئایار ده‌ستگیركردنى نه‌جمه‌دین كه‌ریم، پارێزگارى پێشووى كه‌ركوك له فڕۆكه‌خانه‌ى به‌یروت له لوبنان ئاشكراكرا پاش ئه‌وه‌ى له نه‌مساوه به‌ره‌و ئه‌و وڵاته گه‌ڕابووه‌وه، به‌ڵام سه‌ره‌تاى ئه‌م هه‌فته‌یه گه‌ڕایه‌وه هه‌ولێر له‌كاتێكدا چاوه‌ڕوان ده‌كرا له‌لایه‌ن پۆلیسى ئینته‌رپوڵه‌وه له‌سه‌ر ئه‌و دۆسیه‌یه‌ى له‌سه‌ریه‌تى راده‌ستى به‌غدا بكرێت.\nپێشتر دادگا بڕیارى ده‌ستگیركردنى بۆ نه‌جمه‌دین كه‌ریم ده‌كرد به‌هۆى تۆمه‌تباركردنى له چه‌ند دۆسیه‌یه‌كى "گه‌نده‌ڵى و به‌فیڕۆدانى پاره‌ى گشتى".


مەسرور بارزانی: سەرەڕای قەیرانەکان، ئێمە نەوەستاین و بەردەوامبووین لە چاکسازی\nكوردستان 23/06/2022 - 19:40 لێدوان عەبدولرەحمان\nئەمڕۆ پێنجشەممە 23ی حوزەیران، مەسرور بارزانی سەرۆکی، حکوومەتی هەرێمی کوردستان، لە چوارچێوەی سەردانەکانیدا بۆ وەزارەت و فەرمانگەکانی حکوومەت، سەردانی وەزارەتی دارایی و ئابووری کرد و لەلایەن ئاوات شێخ جەناب وەزیری دارایی و ئابووری، پێشوازی لێ کرا.\nدواتر سەرۆکی حکوومەت، بە ئامادەبوونی وەزیر و بریکاری وەزارەت و ڕاوێژکاران و بەڕێوەبەرە گشتییەکان، سەرپەرشتی کۆبوونەوەیەکی تایبەت بە وەزارەتی دارایی و ئابووری کرد.\nسەرۆکی حکوومەت لە وتەیەکدا، باسی لەوە کرد کە هەر لە سەرەتای دەستبەکاربوونی کابینەی نۆیەم، بڕیارماندا چاکسازی بکەین و دەستیشمان پێکرد، بەڵام بەداخەوە بەهۆی تەشەنەکردنی کۆرۆنا و سەرهەڵدانی قەیرانی دارایی، لە سەرەتادا چاکسازییەکە بە شێوەیەکی خێرا نەبوو، بەڵام سەرەڕای قەیرانەکانیش، ئێمە نەوەستاین و بەردەوامبووین لە چاکسازی و بە هۆی ڕێکخستنەوەی داهاتی ناوخۆ و کەمکردنەوەی خەرجی، توانیمان سەربکەوین و ئیدارەی خۆمان بدەین، بە بێ ئەوەی پەنا بۆ قەرزکردن ببەین بۆ ئەوەی هیچ بەرپرسیاریێتی و بارگرانییەک بۆ نەوەکانی داهاتوو دروست نەکەین.\nسەرۆکی حکوومەت ئاماژەی بە کەمکردنەوەی خەرجییە ناپێویستییەکانی حکوومەت کرد کە لە ٢٠٠ ملیۆن دۆلارەوە بووەتە ٧٠ ملیۆن دۆلار، کەمکردنەوەی ئەو 130 ملیۆن دۆلارەی خەرجی و گەڕاندنەوەی بۆ گەنجینەی گشتیش، نەبووەتە هۆی ئەوەی ڕاییکردنی کاروبارەکانی حکوومەت پەکی بکەوێت.\nسەرۆکی حکوومەت دووپاتی کردەوە، کە داهاتیش لەم ماوەیە بەشێوەیەکی ڕێژەیی باشتربووە، بەڵام دەکرێ زۆر زیاتریش بێت لە چوارچێوەی کارنامەی حکوومەت بۆ هەمەجۆرکردنی ئابووری و سەرچاوەکانی داهات و زیادکردنی داهاتی نانەوتی، کە زۆر ڕێگە هەن بۆ زیادکردنی داهات، بەبێ ئەوەی هیچ بارگرانییەک لە سەر هاووڵاتییان دروست بکات.\nلە تەوەرێکی دیکەدا، سەرۆکی حکوومەت ئاماژەی بە گرنگیی کاراکردن و چاکسازیکردن لە سیستمی بانکی و بەدیجیتەڵکردنی خزمەتگوزارییەکان و خەرجی و داهاتەکانی حکوومەت کرد کە هەنگاوێکی گرنگە بۆ ڕوونی و شەفافیەت و کەمکردنەوەی ڕووتین و ڕێگریکرتن لە بەهەدەردانی سامانی گشتی.


ڕێکخراوی لێبوردنی نێونه‌ته‌وه‌یی: پێشێل کردنی مافه نه‌ته‌وه‌یی و مه‌ده‌نییه‌کان له ئێران به‌رده‌وامه | Roji Kurd ڕۆژی کورد\nماڵەوە ڕۆژهه‌ڵاتی ناوه‌ڕاست ئێران ڕێکخراوی لێبوردنی نێونه‌ته‌وه‌یی: پێشێل کردنی مافه نه‌ته‌وه‌یی و مه‌ده‌نییه‌کان له ئێران به‌رده‌وامه\nڕێکخراوی لێبوردنی نێونه‌ته‌وه‌یی: پێشێل کردنی مافه نه‌ته‌وه‌یی و مه‌ده‌نییه‌کان له ئێران به‌رده‌وامه\nڕێکخراوی لێبوردنی نێونه‌ته‌وه‌یی له ڕاپورتی ساڵانه‌ی خۆی دا باس له‌وه ده‌کا که کۆماری ئیسلامی ئێران درێژه به پێشێل کردنی مافه نه‌ته‌وه‌یی و مه‌ده‌نییه‌کان له ئێران ده‌دا و هیچ گۆڕانکارییه‌کی به سه‌ر دا نه‌هاتوه.\nیه‌کێک له چالاکانی مافی مرۆڤی نێونه‌ته‌وه‌یی ڕایگه‌یاند: ده‌ستبه‌سه‌ر کردن و، حوکمی زیندانو، ئێعدام کردنی نه‌ته‌وه‌کانی دیکه‌ی ئێران و، و هه‌روه‌ها پێشێل کردنی مافی ژنان درێژه‌ی پێشێل کردنی مافی مرۆڤه له ژێر ده‌سه‌ڵاتی ڕێژیمی کۆماری ئیسلامی ئێران.\nڕه‌زا به‌حره‌ینی، کارشناسی مافه‌کانی مرۆڤ له ڕێکخراویی لێبوردنی نێونه‌ته‌وه‌ییدا ڕایگه‌یاند: زۆربه‌ی ئه‌و حوکمانه‌ی که له دژی چالاکانی مه‌ده‌نی و نه‌ته‌وه‌ییه‌کان له‌ر ئێران ده‌درێ، به شێوه‌ی نامرۆڤانه دێڕاسه‌ت ده‌کرێ و هیچ یاسایه‌کی مافه‌کانی مرۆڤی پێوه دیار نیه.\nسازمانی لێبوردنی نێونه‌ته‌وه‌یی له ڕاپۆرتی ساڵانه‌ی خۆی داباس له‌وه ده‌کا که، له ساڵی 2015 دا سه‌رکوتی مافه‌کانی مرۆڤ له ڕووی له زیاد بوون کردووه.\nبه وته‌ی ئه‌م ڕێکخراوه، 113 وڵات له دونیادا پێشێل که‌ری مافه‌کانی مرۆڤن و، و له 122 وڵات شکنجه کردن پێڕه‌و ده‌کرێ.\nبابەتی پێشووبۆکان: رێ و ڕەسمیک بە بۆنەی ڕۆژی جیهانی زمانی دایکی بەڕێوە چوو\nبابەتی دواترکەرکووک لە هەمبەر کرانەوەی سەنتەری ڕووناکبیری خومەینی هەڵوێستی گرت


وه‌زاره‌تی ده‌ره‌وه‌ی ئه‌مریکا بۆ تورکیا: ئه‌گه‌ر S-400 بکڕن به‌ره‌وڕووی سزایێکی قورس ده‌بنه‌وه\nWEDNESDAY, 10 JULY 2019 - 12:13\nبه‌شی جیهان- وته‌بێژی وه‌زاره‌تی ده‌ره‌وه‌ی ئه‌مریکا ته‌ئکیدی کرده‌وه که ئه‌گه‌ر تورکیا سیسته‌می به‌رگریی مووشه‌کیی S-400ی ڕووسی وه‌ربگرێت گه‌مارۆ قورسه‌کانی ئه‌مریکا به‌رۆکی ئه‌و وڵاته ده‌گرێته‌وه.\nبه‌پێی هه‌واڵی کوردپرێس، به‌رپرسانی تورکیا ڕایان‌گه‌یاندووه که به‌مزووانه سیسته‌می به‌رگریی مووشه‌کیی S-400ی ڕووسی وه‌رده‌گرین. ئه‌مریکا چه‌ندین جار هه‌ڕه‌شه‌ی کردووه هاوپێوه‌ند به‌و بابه‌ته گه‌مارۆیێکی قورس ده‌سه‌پێنێته سه‌ر تورکیا له‌وان ڕاده‌ست‌نه‌کردنی فڕۆکه‌ی شه‌ڕکه‌ری به‌ره‌ی پێنجه‌می F-35 به‌و وڵاته.\nشه‌وی ڕابردوو (سێشه‌ممه 9ی ته‌مووزی 2019) مۆرگان ئۆرتاگۆس وته‌بێژی وه‌زاره‌تی ده‌ره‌وه‌ی ئه‌مریکا له‌باره‌ی گریمانه‌ی وه‌رگرتنی S-400ی ڕووسی له‌لایه‌ن تورکیاوه گوتی: هه‌ڵوێستی وه‌زاره‌تی ده‌ره‌وه‌ی ئه‌مریکا له‌باره‌ی کڕینی سیسته‌می S-400ی ڕووسی له‌لایه‌ن تورکیاوه نه‌گۆڕاوه و به‌پێی په‌سه‌ندکراوی کۆنگرێس له‌گه‌ڵ ئه‌و بابه‌ته مامه‌ڵه ده‌که‌ین.\nوته‌بێژی وه‌زاره‌تی ده‌ره‌وه‌ی ئه‌مریکا زیادی کرد: ئێمه چه‌ندین جار ڕامان‌گه‌یاندووه که ئه‌گه‌ر تورکیا سیسته‌می S-400ی ڕووسی وه‌ربگرێت ئه‌وا به‌ره‌وڕووی سزا و لێکه‌وته‌یێکی قورس ده‌بێته‌وه له‌وان سه‌پاندنی گه‌مارۆ بۆ سه‌ر ئه‌و وڵاته به‌مه‌به‌ستی به‌شداری‌کردنی له پڕۆسه‌ی وه‌به‌رهێنانی فڕۆکه‌ی شه‌ڕکه‌ری F-35.\nناوبراو ته‌ئکیدی کرده‌وه که هه‌ڵوێستی وه‌زاره‌تی ده‌ره‌وه و خودی وه‌زیری ده‌ره‌وه‌ی ئه‌مریکا له‌مباره‌وه گۆڕانی به‌سه‌ردا نه‌هاتووه.


دادگای نەمسا یاسایەکی لە بەرژەوەندی موسڵمانەکان هەڵوەشاندەوە\n2020.12.13 - 09:05\nدادگای دەستوریی نەمسا یاسای قەدەغەکردنی سەرپۆشی لە قوتابیانی سەرەتایی هەڵوەشاندەوە و دەڵێت، یاساکە پێچەوانەی دەستورە ولە هەمانکاتیشدا هانی سیاسیەتی ڕەگەزپەرستی دەدات.\nدادگای دەستوریی نەمسا کە گەورەترین دەسەڵاتی دادوەریی ئەو وڵاتەیە لەبارەى هەڵوەشاندنەوەى ئەو یاسایە دەڵێت، یاساکە بە پێچەوانەی پرەنسیپەکانی یەکسانییە بە تایبەتی ئەوانەی پەیوەندییان بە بیروباوەڕە ئاینییەکانەوە هەیە.\nبەگوێرەی یاساکە، هەر کچە قوتابییەکی خوار تەمەن 10 ساڵ سەرپۆشی بەسەرەوە بێت، ڕێگەی پێنادرێت بخوێنێت، بڕیارەکەش بووە هۆی ناڕەزایەتیی بەشێك لە خێزانە موسڵمانەکانی ئەو وڵاتە.\nدادگای دەستوریی نەمسا بڕیارەکە بە "دژ بە ئازادی و یەکسانیی مرۆڤ" ناوبرد و سەرۆکی دادگای دەستوریی نەمسا ئاماژەی بەوەش کرد، "ئەم یاسایە کاری لەسەر ئەوە کردوە جۆرە جلوبەرگێكی تایبەت ڕەت بکاتەوە و شێوازێکی دیکەی جلوبەرگ بەسەر مرۆڤەکان بسەپێنێت. ئەمە دژ بە ئازادیی مرۆڤەکانە کە لە دەستوردا هاتووە. هەموو کەسێك مافی هەیە چارەنوس و شێوازی ژیانی خۆی بەدەستی خۆی دیاری بکات".\nیاسای قەدەغەکردنی سەرپۆش لە قوتابیانی سەرەتایی لە مانگی ئایاری ساڵی 2019 لە پەرلەمانی نەمسا پەسندکرا کە لەلایەن هەردوو هاوپەیمانیی راستڕەوی پارتی گەل و پارتی ئازادی کۆسێرڤاتیڤ پێشنیاز و تێپەڕ کرا، تەنیا چەند رۆژێك بەر لە هەرەسهێنان و هەڵوەشانەوەی حکومەت بەهۆی گەندەڵییەوە".\nیاساکە لەکاتی دەرکردنی تەنها بەسەر کچە بچکۆلە مۆسڵمانەکاندا جێبەجێدەکرا کە لە قۆناغی سەرەتایی دەیانخوێند، ئەومنداڵانەی کە بەهۆی ئاینەکەیانەوە هەرجۆڕە شتێکیان لەسەردەکرد یاساکە نەیانیدەگردەوە، وەک منداڵە سیخەکان وجووەکان.\nهەڵوەشاندنەوەی یاساکە دوای ئەوە هات کە خانەوادەی دوو کچە موسڵمان کە تەمەنیان لە 10 ساڵ کەمترە تانەیان لە یاساکەدا، کاتێک ڕێگریان لێکرابووە بچنە قوتابخانەبە لەچکەوە.\nداعشێک دادگایی کرا و ڕەوانەی چاکسازی گەورانی سلێمانی کرا\n2020.12.15 - 16:36\n’’پەسەندکردنی یاسایەکی سەیر’’.. بە هاوکاری پزیشک کۆتایی بە ژیانی خۆت دەهێنیت\n2020.12.18 - 15:44


12/07/2021 | 2438 جار خوێندراوەتەوە\n-نەوشیروان مستەفا ڕێکخستنی لە نێو ڕێکخستن دروست نەکرد، بەڵکو ئازایانە دەستی لەکارکێشایەوە و، هات بەئاشکرا هێزێکی مەدەنیی دروستکرد بۆ دژایەتی زوڵم و ستەمکاری، سەروەری یاساو سیستمێکی حوکمڕانیی پەرلەمانی.. پێچەوانەی جەنابتان کە دەتانوت: کورسیەکیشمان هەبێ هێزی چەکدارمان هەیە! ئێستاش باسی گۆڕانکاری و چاکسازی دەکەن !\n-دەمەوێت شتێک بیری جەنابت بێنمەوەو خەڵکیش بیزانێت: ساڵی ٢٠١٣ گۆڕان ٢٤ کورسی هێناو یەکێتی ١٨ کورسی، ئەوە کاک نەوشیروان بوو دەستپشەخەریی کردو ئێمە لە نزیکەوە ئاگادار بوین، وتی: ئێمەو ئێوە( یەکێتی) پێکەوە ٤٢ کورسین و پارتی ٣٨ کورسیە، با ئێمە حکومەت تەشکیل بکەین ..\nسەرۆک حکومەتیش بۆ ئێوە بەمەرجی بەرنامەیەکی باش بۆ حوکمڕانی... ئەوە کێ بوو ڕۆشت ئەمەی بۆ ڕۆژنامەی شەرقولئەوسەت دزە پێکرد و بەپارتیشی گوت: نەوشیروان مستەفا دەیەوێت کودەتا بەسەر بارزانیدا بکات ..\nنەوشیروان مستەفا، وەک ساسەتمەدارو بیریارێکی گەورەی سیاسی، خاوەن دونیابینی گەورەی سیاسی بوو..... دیلی حیزب و ئایدۆلۆژیایەکی نەبوو ..


وەزیری دەرەوەی فەڕەنسا: داهاتووی لوبنان لە مەترسیدایە – تۆڕی میدیایی خەڵک\nژان ئیف لۆدریانفەڕەنسالوبنان\nناتۆ، مانۆڕەكانی توركیا و یۆنانی هەڵوەشاندەوە\nكازمی گەشتێكی بۆ فەڕەنسا و بەریتانیا و ئەڵمانیا دەستپێكرد\n2020/10/29 - 5:45 PM\nڕەنا ئەلحوجە، نوێنەری ڕێكخراوی تەندروستی جیهانی لە خۆرهەڵاتی ناوەڕاست ڕایدەگەیەنێت، ژمارەی تووشبوان بە ڤایرۆسی كۆرۆنا لە ناوچەی خۆرهەڵاتی ناوەڕاست، گەیشتۆتە ئاستێكی مەترسیدار و ژمارەی تووشبوان گەیشتۆتە 3 ملیۆن و ژمارەی گیانلەدەستدانیش 75 هەزار كەسە.\nڕەنا ئەلحوجە پێشبینی كرد، ژمارەی تووشبوانی بە پەتاكە لە وەرزی زستانی داهاتوو زیاتر ببێت.\nنوسینگەی هەرێمایەتی خۆرهەڵاتی وەڕاستی ڕێكخراوی تەندروستی جیهانی، لەڕێی ڤیدیۆوە كۆنفراسێكی ڕۆژنامەوانی سازكرد بۆ تاوتوێكردنی ڕەوشی هەرێمایەتی پەتای كۆرۆنا، و ئاراستەكانی زیادبوونی حاڵەتەكانی تووشبوون و ئەو ڕێكارانەی پێویستە بگیرێنەبەر لە مانگەكانی زستان.\nڕەنا ئەلحوج بەڕێوەبەری كارگێڕی پرۆگرامەكانی ڕێكخراوی تەندروستی جیهانی لە خۆرهەڵاتی ناوەڕاست و عەبدولناسر ئەبو بەكر بەڕێوەبەری یەكەی ئامادەكاریی بۆ مەترسییەكانی پەتاكان لە ڕێكخراوی تەندروستی جیهانی بۆ خۆرهەڵاتی وەڕاست و بێیر میبت بەڕێوەبەری پرۆگرامی كارگێڕی زانیارییەكان و پرۆگرامی باری نائاسایی لە ڕێكخراوی تەندروستی جیهانی بۆ خۆرهەڵاتی ناوەڕاست، بەشدارییان لەو كۆنفرانسەدا كرد.\n2020/10/29 - 4:20 PM\nوتەبێژی وەزارەتی تەندروستی ئێران، ئاماری 24 كاتژمێری ڕابردووی تایبەت بە ڤایرۆسی كۆرۆنا لە وڵاتەكەدا ڕادەگەیەنێت و ئاماژەی بە تۆماركردنی زیاتر لە 8 هەزار حاڵەتی تووشبوون و 399 حاڵەتی گیان لەدەستدانی نوێ دەكات بەهۆی ڤایرۆسەكەوە.\nسیما سادات لاری ، وتەبێژی وەزارەتی تەندروستی ئێران ئەمڕۆ پێنجشەممە 29ی تشرینی یەكەمی 2020 لە كۆنفرانسێكی ڕۆژنامەوانیدا ئاشكراشیكرد، لە ماوەی 24 كاتژمێری ڕابردوودا 8293 كەس لە ئێران تووشی ڤایرۆسی كۆرۆنا بوون و 399 كەسیش گیانیان لە دەستدا، بەمەش كۆی گشتی ژمارەی ئەوانەی لە ئێران بەهۆی كۆرۆناوە گیانیانلەدەستداوە بۆ 34 هەزار و 113 كەس بەرزدەبێتەوە.\nبە وتەی سادات لاری، “لە سەرەتای سەرهەڵدانی پەتاكە لەسەرتاسەری وڵات 596 هەزار و 941 كەس تووشی كۆرۆنا بوون، كە 5055 كەسیان باری تەندروستییان ناجێگیرە”.\nوتەبێژی وەزارەتی تەندروستی ئێران دەڵێت: “تا ئێستا 472 هەزار و 598 كەس نەخۆشییەكەیان پەڕاندووە و چاكبوونەتەوە”.\n2020/10/29 - 1:33 PM\nبەكارهێنەرانی تۆڕە كۆمەڵایەتییەكان لە ئەمریكا چەندین وێنەی تڕەمپ و میلانیای هاوسەری و هاوشێوەكەیان بڵاوكردووەتەوە.\nتۆڕی سپوتنیك بڵاویكردەوە، دەنگۆی دەركەوتنی هاوشێوەی میلانیا تڕەمپ هاوسەری دۆناڵد تڕەمپ سەرۆكی ئەمریكا كە پێشتر لەلایەن بەشێك لە ئەمریكاییەكان بڵاوكرابووەوە بەدرۆ دەخرێتەوە، بەڵام ئەمجارە بەكارهێنەران بە بڵاوكردنەوەی وێنەی نوێی دۆناڵد تڕەمپ و هاوسەرەكەی كە لە یەكێك لە گەشتەكانی دەركەوتووە و پێیانوایە ئەو ژنەی لەگەڵ تڕەمپ دەركەوتووە هاوسەری ڕاستەقینەی تڕەمپ نییە و هاوشێوەی میلانیا تڕەمپە.\nWho are these women? Because they’re not #flotus. #fakemelania #lies #whereismelania\nA post shared by Craig (@nylephile44) on Oct 25, 2020 at 11:04am PDT\nپێشتر ئەم بابەتە لەلایەن دۆناڵد تڕەمپ بە هەواڵێكی ناڕاست لە قەڵەم درا، بەڵام بەكارهێنەرانی تۆڕە كۆمەڵایەتییەكان بە بەرواردكردنی وێنەی میلانیا و ژنێكی دیكە پێیانوایە ئەم دووانە هاوشێوەی یەكترین و دەڵێن، ئەوان وادەزانن ئێمە چاومان نییە؟\nپێشیانوایە، ئەگەر بەراوردی وێنەكان بكەیت دەردەكەوێت، كە ددانەكانیان و هێڵی لێو و سوراوەكانیان و پێكەنینەكانیان بە تەواوەتی ئەو جیاوازییەیان دەردەكەوێت.\nژینگە10 خولەک پێش ئێستا


ماڵپەری فیردەوس | فەزل وگرینگی نوێژە چییە ؟\nسەردێری پرسیار:فەزل وگرینگی نوێژە چییە ؟\nبەرواری دانان :2019-07-08 کۆدی پرسیار:1289\nپرسیار : فەزل وگرینگی نوێژە چییە ؟\nوەڵام : ابن عثیمین ڕەحمەتی خوای لێ بێت دەفەرمووێت : (( بەڵگە بۆ فەزلی ئەم عیبادەتە :\nیەکەم : خوای گەورە واجبی کردووە لەسەر پێغەمبەر بێ واستە ، نەمان زانیووە شتێک لەسەر پێغەمبەر واجب کرابێت بێ واستە ئیلا نوێژەکان نەبێت .\nدووەم : خوای گەورە واجبی کردووە لە بەرزترین شوێن مرۆڤ گەیشتۆتە ئەو شوێنە ، پێغەمبەر لە ئاسمانی حەوتەم بووە .\nسێیەم : واجب کراوە لەسەر پێغەمبەر لە باشترین شەو ، کە شەوی میعراج بووە ، شەڕەفی شوێن و کات بەدەست ھات .\nچوارەم : خوای گەورە پەنجا نوێژی واجب کرد ، ئەمە بەڵگەیە بۆ خۆشەویستی خوای گەورە بۆ نوێژ ، وە حەز دەکات بەندەی بەردەوام لەناو نوێژدا بێت بۆی ، ...\nپێنجەم : ھیچ کردەوەیەک لە کردەوەکانی ئیسلام تەرک کردنی کوفر نییە ئیلا نوێژ نەبێت ، ھەروەک عبداللە بن شقیق ڕەحمەتی خوای لێ بێت دەفەرمووێت : " ھاوەڵانی پێغەمبەر تەرک کردنی ھیچ کردەوەیەکیان بە کوفر دانەدەنا ئیلا نوێژ نەبێت " .\nشەشەم : واجب کراوە ھەموو ڕۆژێک ، واجبەکان ھەموو ڕۆژێک نییە - بێجگە لە تەوحید کە ئەصلی ڕیسالەیە - لە ساڵ دا جارێکە ، حەج لە تەمەن دا یەک جارە ، زەکات ساڵانەیە ، ئەمە بەڵگەیە بۆ خۆشەویستی خوا بۆ نوێژ و گرینگی پێدانی .\nحەوتەم : ھیچ عیبادەتێک نییە مرۆڤ مناجاة لەگەڵ خوا بکات ئیلا نوێژ نەبێت ، نوێژ مناجاة لە نێوان تۆ و خوای گەورە ، دەڵێیت : " الحمدللە رب العالمین " ، خوای گەورە دەفەرمووێت : " حمدني عبدي ... " ، ئەمە بەڵگەیە بۆ فەزلی نوێژ .\nھەشتەم : نوێژ لاناچێت بە ھەر حاڵێك لە حاڵەکان ئەگەر چی ھەندێک مەرجیشی تێدا نەبێت ، گریمان کەسێک ناتوانێت دەست نوێژ بگرێت ، وە ناتوانێت خۆی پاک بکاتەوە لە پیسایی ، وە ناتوانێت ڕووی لە قیبلە بکات ، وە کاتی نوێژ ھات ، ئەوە لەسەری واجبە نوێژ بکات لە ھەر حالەتێک بێت ، ئەو وتەی دەڵێت لەسەری لاناچێت بە ھەر حاڵێک لە حاڵەکان ئەمە وتەی ڕاستە ، ابن تیمییە ڕەحمەتی خوای لێ بێت بۆ ئەوە چووە مرۆڤ ئەگەر نەتوانێت بە ئیشارەت نوێژ بکات لەسەری لادەچێت ، بەڵام واتەی ڕاست پێچەوانەی وتەی ابن تیمییە ، ...\nنۆیەم : نوێژ دەبێت خەڵک کۆ ببێتەوە و لە مزگەوت بەکۆمەڵ ئەنجامی بدات " واتە : نوێژ کردن لە مزگەوت بە کۆمەڵ واجبە " ، بەڵام حەج کۆبوونەوەی تێدایە و جیابوونەوەشی تێدایە ، کەواتە کۆبوونەوەی شوێن و کاتی تێدایە ، ... )) فتح ذي الجلال والإكرام ج۲ لاپەڕە ٦-٨ .


لەم وەرزی دروێنەدا (1149) دۆنم دەغڵو دانی جووتیارانی گەرمیان سوتاوە\nگووتەبێژی بەرێوەبەرایەتی بەرگری شارستانی گەرمیان، سووتانی (1149) دۆنم ەوی جووتیارانی لە سنوری ئیدارەی گەرمیان راگەیاند.\nنیعمەت عەلی، گووتەبێژی بەرێوەبەرایەتی بەرگری شارستانی گەرمیان لە كۆنگرەیەكی رۆژنامەنووسیدا رایگەیاند، " لەماوەی ئەم مانگەدا واتا مانگی ئایار دا ( 250 ) حاڵەتی ئاگركەوتنەوە لە سنوری گەرمیان تۆماركراوە (131) ئاگری لەخەلەو دەغڵودانی جووتیاران كەوتۆتەوە،بەجۆرێك رۆژب وا هەبووە كە لە (15) گوند ئاگر كەوتۆتەوە".\nئەوەشی خستەروو، ئاگرەكانی ئێران جێگەی گومانەو لەگەڵ ئەو ئاگرانەی كەلەناوخۆش دەكەونە، نیگەرانی خۆشی پیشاندا، ساڵانی پێشتر تەنیا پوش و پەلاش دەسوتا بەڵام ئەمساڵ دەغڵ و دان سووتا،بەجۆرێك لەماوەی ئەم مانگەدا ( 1449 ) هەزار و سەد و چلو نۆ دۆنم دەغڵودان دان سوتاوەو تونیومانە 10 یان هەزار دۆنم رزگار بكەین .\nناوبراز گووتیشی" پێشتر پلانمان دانا بۆ كەم كردنەوەی ئاگرەكان،پلانەكەشمان ئەوە بوو داوامان لەجووتیاران كرد پەلەبكەن لەدروێنەی دەغڵودانەكانیان بەتایبەت ئەو زەویانەی لەسەر جادەكانن، هاوكات داوامان كرد ئاگر بڕ بكەن بۆ زەویەكانیانـ، بەدەر لەوەش لەگەرمیان (8) تیمی گەڕۆكمان دروستكرد بۆفریاكەوتنی ئاگرەكان.


سلێمان سۆلیلۆ، وەزیری ناوخۆی تورکیا هۆکاری دامەزراندنی بنکەی سەربازیی وڵاتەکەی لە سنورەکانی هەرێمی کوردستان ئاشکرا کرد و وتی، دامەزراندنی بنکە سەربازییەکانمان نیشانەی گرنگی ئەو شوێنانەیە لەلایەن تورکیاوە.\nسلێمانی سۆیلۆ لەبارەی پێکدادانەکانیان لەگەڵ پەکەکە لە سنورەکانی هەرێمی کوردستان ڕایگەیاند، “هێرشەکانمان بەردەوامە ناوچەی مەتینا کە بنکەی سەربازیی ئێمەی لێیە ناوچەیەکی گرنگە بەلامانەوە، چونکە ئەو ناوچەیە ڕێڕەوی پەڕینەوەیە بۆ چیای قەندیل، بنکەمان لەو ناوچەیە هەیە و لەژێر کۆنترۆڵی ئێمەدا دەمێنێتەوە”.\nبەر لە ساڵێک بەرپرسێکی باڵای سەربازیی تورکیا ئاشکرایکرد کە سێ بنکەی سەربازییان لە ناوچە سنورییەکانی “باکوری عێراق” دادەمەزرێنن.\nلە ماوەی ڕابردوودا سوپای تورکیا ڕۆژانە هێرشێ ئاسمانی و وشکانی بۆ سەر ناوچە سنورییەکانی هەرێمی کوردستان ئەنجامدا و هۆکارەکەشی بۆ بوونی پارتی کرێکارانی کوردستان (پەکەکە) لەو ناوچانە گەڕاندەوە.\nئەم هێرشە سەربازییانەی ئەمدواییەی سوپای تورکیا دوای شکستهێنانی ئۆپەراسیۆنی پێشووی ئەو وڵاتەیە لە ناوچەکەدا کە 12 سەربازی تورکیای تێدا کوژرا.\nسنورەکانی هەرێمی کوردستان\nكەشناسیی هەرێم پێشبینییەكانی كەشوهەوای ئەمڕۆ و سبەی شارەكان بڵاودەكاتەوە و دەڵێت، كەشوهەوا لەنێوان ساماڵ و هەوری تەواودا دەبێت.…\nکۆمپانیای دانە گاز ڕایگەیاند، ئاستێکی پێوانەییان لە بەرهەمهێنانی گاز لە کێڵگەی کۆرمۆر تۆمارکردووە لە هەرێمی کوردستان بە تێکڕای…


به‌شار ئه‌لئه‌سه‌د ده‌رده‌که‌وێته‌وه\nله ده‌رکه‌وتنێکی ده‌گمه‌ندا، به‌شار ئه‌لئه‌سه‌د سه‌رۆکی سوریا ئه‌مڕۆ چوارشه‌ممه سه‌ردانی ئاواره‌کانی وڵاته‌که‌یی کردووه له ده‌وروبه‌ری دیمه‌شق و هه‌ر له‌و سه‌ردانه‌دا سه‌رۆکی سوریا په‌یمانی داوه له شه‌ڕکردنی وه‌ک ده‌ڵێت ئه‌و چه‌کدارانه‌ی بوونه‌ته مایه‌ی ناچارکردنی خه‌ڵک ماڵه‌کانیان جێبهێڵن به‌رده‌وام ده‌بێت وه‌ک له ڕاپۆرتی ته‌له‌فزیۆنی وڵاته‌که‌دا باسکراوه.\nئه‌م سه‌ردانه‌ی به‌شار ئه‌لئه‌سه‌د بۆ ئوردوگای ئاواره‌کان له عه‌درا هاوکاته له‌گه‌ڵ به‌ره‌وپێشچوونی هێزه سه‌ربازیه‌کانی سوریادا له‌و ناوچانه‌ی ده‌وروبه‌ری پایته‌ختی وڵاته‌که‌دا که سه‌رهه‌ڵداوانی سوریا پێشتر کۆنترۆڵیان کردبوو.\nسه‌ردانه‌که‌ی سه‌رۆکی سوریا پێش نزیکه‌ی 4 مانگه له کۆتاییهاتنی فه‌رمیانه‌ی گه‌ڕی 7 ساڵه‌ی سه‌رۆکایه‌تیه‌که‌ی.\nکاربه‌ده‌ستانی سوریا ده‌ڵێن هه‌ڵبژاردنی سه‌رۆکایه‌تی وڵاته‌که‌یان له کاتی خۆیدا ده‌کرێت به‌پێی ده‌ستوری سوریا.\nبه‌شار ئه‌لئه‌سه‌د ئاماژه‌ی داوه به‌وه‌ی جارێکی تریش خۆی کاندید ده‌کاته‌وه بۆ پۆستی سه‌رۆکایه‌تی، به‌ڵام ئه‌و هه‌واڵه هێشتا پشتڕاست نه‌کراوه‌ته‌وه.\nده‌بێت هه‌ڵبژاردن له ماوه‌ی 60 بۆ 90 ڕۆژ له کۆتایی گه‌ڕی سه‌رۆکایه‌تی بکرێت که ڕۆژی 17 مانگی 7 کۆتایی به گه‌ڕی سه‌رۆکایه‌تیه‌که‌ی به‌شار ئه‌لئه‌سه‌د دێت.\nسه‌ردانه‌که‌ی ئه‌مڕۆی به‌شار ئه‌لئه‌سه‌د یه‌که‌م ده‌رکه‌وتنی ئاشکرایه‌تی له‌وه‌تای مانگی هه‌شته‌وه.\nبه‌شار ئه‌لئه‌سه‌د ده‌ڵێت سوریا به‌رده‌وام ده‌بێت له شه‌ڕی دژی تێرۆریزم و تێرۆریستاندا که خه‌ڵکیان ئاواره کردووه و تاوانی ناشرینیان دژ به خه‌ڵک ئه‌نجام داوه.\nحکومه‌تی سوریا سه‌رهه‌ڵداوانی وڵاته‌که به تێرۆریست ناودێر ده‌کات.


پرسیارەکانی پەرلەمانتاران ناگەنە دەستی حکومەت و وەڵام نادرێنەوە – کوردی – RojNews.News\nپرسیارەکانی پەرلەمانتاران ناگەنە دەستی حکومەت و وەڵام نادرێنەوە\n17/08/2020 - 7:33:10 am\nپەرلەمانی هەرێمی کوردستان\nلەم خوولەی پەرلەمانی هەرێمی کوردستاندا، سەدان پرسیاری پەرلەمانتاران و لیژنەکان ئاڕاستەی حکومەت کراون، بەڵام لەو نێوەندەدا بەشێکیان ونکراون یان وەڵام نەدراونەتەوە و بەشێكی دیکەیان لەلایەن دەستەی سەرۆکایەتی پەرلەمانەوە ڕەتکراونەتەوە بە بیانوی جیاواز، پەرلەمانتارانیش، ئەمە بەبێ ڕۆڵکردن و شکاندنی شکۆ و هەیبەتی پەرلەمان ناو دەبەن لەلایەن پەدەکەوە.\nبە گوێرەی ئەو زانیاریانەی لە پەرلەمانتارانی هەرێمی کوردستانەوە بەدەستهێنراون، لەسەرەتای دەستپێکردنی خولی پێنجەمی پەرلەمانی هەرێمی کوردستانەوە تا ئێستا، کۆی ئەو پرسیار و ڕاپۆرتانەی کە لایەن هەموو پەرلەمانتارەکانەوە ئاراستەی حکومەت کراون، گەیشتووەتە نزیکەی ٣٠٠ پرسیار و ڕاپۆرت، لەلایەن لیژنەکانیشەوە نزیکەی ٥٠٠ پرسیار و ڕاپۆرت ئاراستەی حکومەت کراون، لە کاتێکدا بەشێکی زۆر لەو پرسیار و ڕاپۆرتانە تەواوی مەرجەکانی تیادا بووە کە بە گوێرەی پەیڕەوی ناوخۆ دیاریکراوە، بەڵام بە بیانووی جیاواز ڕەتکراونەتەوە یاخود ماوەیەکی درێژی بە سەردا تێپەڕیوە و وەڵام نەدراونەتەوە.\nدەستەی سەرۆکایەتی پەرلەمان\nئەو ڕاپۆرت و پرسیارە نوسراوانە کە لەلایەن پەرلەمانتاران و لیژنەکانەوە ئامادە دەکرێن، سەرەتا لەناو لیژنەی پەیوەندیدار گفتوگۆ لەسەر ئەو ڕاپۆرت یاخود ئەو پرسیارە دەکرێت کە پەسەندکرا دواتر پێشکەشی سەرۆکایەتی پەرلەمان دەکرێت، لە ناو دەستەی سەرۆکایەتی پەرلەمانیش کاروباری لیژنەکان پەیوەندیدارە بە هێمن هەورامی، جێگری سەرۆکی پەرلەمان لەسەر پشکی پەدەکە، دواتر ڕادەستی ڤالا فەرید، وەزیری هەرێم بۆ کاروباری پەرلەمان دەکرێت کە ئەویش لەسەر پشکی پەدەکەیە، لە وێشەوە بەرزدەکرێتەوە بۆ ئەنجومەنی وەزیران، دوای گفتوگۆکردن لەسەر پرسیارە نوسراوەکە یاخود ڕاپۆرتەکە دواتر ئاراستەی وەزیری پەیوەندیدار دەکرێت.\nلە مــاددەی ٥٩ لە پەیڕەوی ناوخۆی پەرلەماندا چەند مەرجێک دیاریکراون بۆ پرسیاری نوسراو کە بریتین لەمانە:-\nیەكەم: دەبێت، پرسیار لـەلایـەن یـەك ئەنـدام، یـان زیـاتر، پێشـكەش كرابێـت و\nڕێكەوت و واژۆی لەسەر بێت و لە ڕێی سەرۆكەوە، ئاراستە كرابێت.\nدووەم: دەبێت پرسیار ڕوون و پوخت بێت و مەبەستەكەی دیاری كراوبێت، تـوانج\nو ڕای تێدا نـەبێت و لەكـەداری كەسـێتییەكان و دەسـتە و دامـەزراوەكانی\nسێیەم: نابێت بابەتی پرسیارەكە، لەبەردەم دادگادا، بێت.\nچوارەم: دەبێت پرسیارەكە، لە تایبەیەندیی ئەو وەزارەتـە بێـت، كـە پرسـیارەكەی\nپێنجەم: نابێت پرسیارەكە، پێچەوانەی دەستوور و یاسا و بەرژەوەندیی گشتیی بێـت.\nشەشـەم: ئــەو بابەتانــەی ئاڕاســتەی لیژنـە پەیوەندیــدارەكانی پەرلــەمان كــراون،\nپرسیاریان لەبارەوە ناكرێت، تا لیژنە راپۆرتی خۆی پێشـكەش دەكـات، بـە\nمەرجێك، لە ماوەی ١٥ڕۆژ، تێپەڕنەكات لیژنـە ڕاپۆرتەكـە ئامـادە\nحەوتەم: ئەو پرسیارانەی، بۆ سەرۆك وەزیران و جێگرەكەی دەنێـردرێن دەبێـت بـە\nكارنامـە و سیاسـەتی گشـتی حكومـەت و جێبـەجێكردنی یاسـای بـەركار،\nهەروەها بەگوێرەی ماددەی ٦٠ی پەیڕەوی ناوخۆی پەرلەمان دەستەی سەرۆكایەتی، دەتوانێت ئەو پرسـیارانە ڕەتبكاتـەوە، كـە یـەكێک لـەو مەرجانەی تێدا نەبێت كە لەماددەی ٥٩ی پەیڕەوەکە ئاماژەیان پێدراوە .\n– لەماوەیـەك كـە لـە ٧ ڕۆژ تێپەڕنـەكات، لەڕێكـەوتی گەیشـتنی\nپرسـیارەكە، سـەرۆك پرسـیارەكە دەنێرێـت بـۆ سـەرۆك وەزیـران یـان ئـەو\nوەزیـرەی پرســیارەكەی ئاراســتە كــراوە، لــەڕێی ســەرۆكایەتی ئەنجومــەنی\n– دەبێت ئەو لایەنەی پرسیارەكەی ئاڕاستەكراوە لەماوەی حەوت ڕۆژدا،\nوەڵامی پرسیارەكە بدەنەوە لە هەموو حاڵەتێكدا، نابێت وەڵامی پرسـیارەكە،\nلە ٢١ ڕۆژ زیاتر دوابکەوێت.\nبەگوێرەی بەدواداچوونەکان لەم خولەی پەرلەماندا بە پێچەوانەی کار و بەرنامە و پەیڕەوی ناوخۆی پەرلەمان، گرنگی بە ڕاپۆرت و پرسیارەکانی پەرلەمانتاران و لیژنەکان نادرێت و بەشێکیان وەڵام نادرێنەوە ون دەکرێن و بەشێکیشیان ڕەتدەکرێنەوە بەشێکیتریشیان دوای تێپەڕبوونی ماوەیەکی درێژ بەسەر وادەی دیاریکراودا بۆ وەڵام دانەوە وەڵامێکی کاڵ و کرچ وەردەگرن، کە کاروباری پەرلەمان و لیژنەکان لەلایەن نوێنەرانی پارتی دیموکراتی کوردستان- پەدەکەوە سەرپەرشتی دەکرێت.\nلەم بارەیەوە شیرین ئەمین، پەرلەمانتاری هەرێمی کوردستان لەسەر فراکسیۆنی گۆڕان بە ڕۆژنیوزی، وت: چەند جارێک ئەوە دووبارە بووەتەوە کاتێک کە پرسیارێک ئاراستەی ئەنجومەنی وەزیران دەکەین، دوای تێپەڕبوونی ماوەیەکی درێژ بەسەر وادەی دیاریکراوی پەیڕەوی ناوخۆ بۆ وەڵام دانەوەی پرسیارەکان، وەڵاممان دەدەنەوە یاخود هیچ وەڵامێک نادەنەوە، لیژنەکانیش هەمان گرفتیان هەیە، خۆم تا ئێستا وەڵامی چوار پرسیارم وەرنەگرتووە کە نزیکەی ١٠مانگی بە سەردا تێپەڕیوە، هەروەها وەکوو لیژنەی دەستپاکی لە ١٩ی ١٢ی٢٠١٩نوسراومان ئاراستەی پەرلەمان کردووە بۆ ئەنجومەنی وەزیران لەسەر گرێبەستی کۆمپانیاکان و داهاتی خاڵە سنوورییەکان، بەڵام تا ئیستا وەڵاممان وەرنەگرتووە.\nئاماژەی بەوەشدا: ئەمە بەڵگەی ئەوەیە کە هەژموونی حکومەت و دەسەڵاتداران زاڵترە بەسەر پەرلەمان و دەسەڵاتی یاسادانانەوە، هەروەها ئێمە چەندین جار لەم بارەیەوە یاداشت و داواکاریمان پێشکەشکردووە و داوای بانگهێشتکردنی سەرۆکی هەرێم و جێگرەکەیمان کردووە بۆ پەرلەمان، بەڵام وا دوو ساڵ تێدەپەڕێت و تا ئێستا هیچکام لەوانە ئامادەی پەرلەمان نەبوون.\nهەر لەم بارەیەوە شنۆ ئەشقی، پەرلەمانتاری هەرێمی کوردستان لەسەر فراکسیۆنی یەکێتی نیشتمانی کوردستان – یەنەکە، بە ڕۆژنیوزی ڕاگەیاند: نەک تەنها پرسیار و ڕاپۆرتەکان بەڵکو پرۆژە یاساکانیش ڕەتدەکرێنەوە و وەڵامنادرێنەوە بەبێ هۆکار، ئێمە وەکو فراکسیۆنی یەکێتی لەناو پەرلەماندا لە سەرەتای دەستبەکاربوونمانەوە ٢٢ پێشنیاز یاسامان ئاراستەی حکومەت کردووە بەڵام زۆربەیان ڕەتکراونەتەوە بەبێ ئەوەی کە هیچ گرفتێکی تێدا هەبێت، حکومەت لەم کارەدا دەیەوێت پەرلەمان بێ ڕۆڵ بکات و هیچ پرۆژەیەک بە داخوازی پەرلەمان جێبەجێ نەکات و بیکات بە دەستکەوت بۆ خۆی.\nئەو پەرلەمانتارەی یەنەکە، دەشڵێت: ئەمە شکاندنی شکۆ و هەیبەتی پەرلەمانە و بێ ڕۆڵکردنییەتی لەلایەن پارتییەوە کە هەژموونی خۆی سەپاندووە بەسەر پەرلەمان و حکومەتی هەرێمەوە، ئەمەش دەبێتە هۆی تۆخکردنەوەی ئەو بێ متمانەییەی کە لە نێوان خەڵک و حکومەت-دا هەیە، تاکە ڕێگاش بۆ گەڕانەوەی شکۆ و متمانە بۆ حکومەت وەڵامدانەوەی نوسراو و پرسیار و پێشنیار یاساکانی پەرلەمانە، چونکە ئەمە خواستی شەقامە و ڕەنگدانەوەی ئەو گیروگرفتانەیە کە ناو کۆمەڵگەدا هەن.\nبەپێی بە دواداچوونەکان و وتەی پەرلەمانتاران، زۆرینەی ئەو ڕاپۆرت و پرسیارانەی کە ڕەتکراونەتەوە یاخود وەڵام نەدراونەتەوە، پەیوەندیدارن بە پرسی چاکسازیی لەو سێکتەرانەی کە گەندەڵییان تیادا هەیە، پرسی ئازادی ڕادەربڕین، دەستگیرکردن، شەهیدکردنی ڕۆژنامەنوسان و ئازادیخوازان لە هەرێمی کوردستاندا.\nژنان، ئیدانەی گرتنی چالاکوانان لە لایەن پەدەکەوە دەکەن\nهاوڵاتیانی خورماتوو: توركیا به چاوساغی پەدەکە ده‌یه‌وێت كوردستان داگیربكات


نابێت ئەمریکا کوردەکان بکاتە ئامانج بۆ ڕازیکردنی تورکیا\nنوسینی: مایکڵ ڕوبین – واشنتۆن ئێگزامینەر\nوەرگێڕانی: یاد قوربانی\nشەشی ئەم مانگە باڵیۆزخانەی ئەمریکا لە ئەنقەرە لە ئاگاداریەکدا ڕایگەیاند: "وەزارەتی دەرەوە خەڵاتی دەستنیشانکردووە لە بەرانبەر ناردنی زانیاری کە ببێتە هۆی دەستنیشانکردنی شوێنی بەرپرسانی باڵای پارتی کرێکارانی کوردستان: مورات قەرەیلان (تا پێنج ملیۆن دۆلار)، جەمیل بایک (تا چوار ملیۆن دۆلار)، دوران کاڵکان (تا سێ ملیۆن دۆلار)." دانانی ئەم جۆرە خەڵاتانە شتێکی نامۆ نیە کە دێتە سەر گەورە تیرۆرستەکان. بۆ نموونە لە ساڵانی ڕابردوودا حکومەتی ئەمریکا خەڵاتی دیاریکرد بۆ دەستگیرکردنی هەر یەکێک لە ئوسامە بینلادنی ئەمیری قاعیدە و ئەبوبەکر بەغدادیی ئەمیری داعش و ئەبووبەکر شیکاوی ئەمیری بۆکۆ حەرام.\nبەڵام ئەو سێ ناوە (سەرکردەکانی پەکەکە) لەگەڵ سێ ناوەکەی دواتردا لە یەک ڕیزدانین.\nنەوەک هەر سەرانی پەکەکە هەرگیز ئەمریکیەکان نەکردوەتە ئامانج، بەڵکوو ناشتوانین بە ڕوونی بڵێین کە ئەوان تیرۆرستن. قەرەیلان یەکێکە لە دامەزرێنەرانی پەکەکە و لە ئێستادا ڕابەری باڵی سیاسی ئەو پارتەیە (کەجەکە). جەمیل بایک بە هەمان شێوە یەکێک لە دامەزرێنەرانە و جێگری قەرەیلانە. لە بارەی کالکانیش، ئەو بەرپرسی ئەرشیفی پارتەکە و هاوکات بەرپرسێکی باڵای کەجەکەیە. ئەم بڕیارەی ئەمریکا لە هەوڵێکی کاڵ و کرچی بیرلێنەکراوە دەچێت بۆ ڕازیکردنی تورکیا.\nلە ژێر دەوڵەتمەداریی ڕەجەب تەیب ئەردۆغاندا سیاسەتکردنی نێودەوڵەتی تورکیا زیاتر ڕێکەوتنی دوو لایەنەی تێدا دەبینردێت. ئەوان بەرژەوەندیەکانی ئەمریکا و ئەمریکیەکانیش لای خۆیان بە بارمتەدەگرن. تورکیا هاوڵاتیانی ئەمریکی زیندانی دەکات، هەرچەندە قەشە ئاندرو برونسن لە ژێر فشاردا ئازادکرا، بەڵام زانای بواری گەردونناسیی ئەمریکی، سەرکان گۆلگێ، کە زانای ڕێخراوی ناسایە، هێشتا لە تورکیا دەستبەسەرە. جگە لە هاوڵاتیانی ئەمریکی، تورکیا بەرژەوەندیەکانی ئەمریکاشی بە بارمتە گرتووە وەک سنوردارکردنی کارایی ناتۆ، ڕوخسەتدان بە ئەمریکا بە بەکارهێنانی بنکەی ئاسمانی ئەنجەرلیک، و هەروەها هاوکارینەکردنیان لە شەڕی داعشدا.\nئەردۆغان ئەم ماوەیە زیاتر خووی داوەتە کوردەکان. ئەمە بە هۆی بەهێزبوونی شۆڕشی کوردەکانەوە نیە بەڵکوو بە هۆی ئەوەوەیە کە کوردەکان لە تورکیا و سوریا بە شێوەیەکی بەردەوام شووناسی نەتەوەیی و کلتوری خۆیان لەسەروو ئاینەوە دادەنێن.\nچۆن زۆرێک لە دیپلۆماتکارە ئەمریکی و ئەوروپیەکان لە ڕابردوودا باوەڕیان بەوە هەبوو کە بەڵێنەکانی ئەردۆغان بۆ پابەندبوونی بە بەهاکانی دیموکراسیەوە دێنە دی، سەرەڕای هەموو بەڵگەیەک لە دژی، لە ئێستاشدا دەیانەوێت باوەڕ بە خۆیان بهێنن کە ئەردۆغان زیاتر باوەڕی بە نیشتمان پەروەری هەیە وەک لە ئیسلامی سیاسی. بەڵام تورکەکان دەتوانن لەگەڵ کوردەکان بژین، ئەوە ئیسلامیەکانن کە ناتوانن. بێ متمانەیی ئەردۆغان بە بیر و باوەڕە لیبراڵی و ئازادیخوازەکانی لایەنە کوردەکان وایکردوە کە ڕق ئەستووربێت بەرانبەر بە کوردەکان. هەر لەبەر ئەم هۆکارەیە کە سەرکردە کوردەکانی وەک سەڵاحەدین دەمیرتاش و فەگین یوکشەکداغی لەسەر تۆمەتی بێ بنەما دەستگیرکردووە. هەر لەبەر ئەم هۆکارەشە کە سوپای تورکیای جوڵە پێکرد بۆ عەفرین و دوای پاکتاو کردنی نەتەوەیی کوردەکان لە جێی ئەوان دانیشتوانێکی ئیسلامیی هێنایە شارەکە و حوکمی شەریعەی سەپاند لە شارەکەدا، هەرچەندە بۆ هەموو ئەم ڕەفتارانەی شەڕی تیرۆر وەک پاساو دێنێتەوە.\nئەوەی ئەم بڕیارە نوێیەی وەزارەتی دەرەوە زیاتر دەکاتە بڕیارێکی بەرژەوەندی خواز لە لایەن ئەمریکاوە ئەوەیە کە ئەمریکا بە ڕاستەوخۆ پاڵپشتی لە پەکەکە دەکرد لە شەڕی داعشدا، کاتێک تورکیا نەک تەنها ڕێگربوو لە شەڕی ئەو ڕێکخراوەدا، بەڵکو کارایانە پاڵپشتیشی دەکردن. بەرپرسە تورکەکان گلەیی لە ئەمریکا دەکەن لەسەر هەماهەنگیان لەگەڵ پەکەکە، بەڵام ئەوەی پشتگوێی دەخەن ئەوەیە کە ئەمریکا سەرەتا ڕووی کردە ئەوان تا یارمەتیدەریانبن لە شەڕی داعشدا و تەنها کاتێک ئەوان ڕەتیانکردەوە هاوکاریان برد ڕوویان کردە پەکەکە. دیپلۆماتکارە ئەمریکیەکان ڕەنگە بڵێن پەیوەندی نیە لە نێوان پەکەکە و یەکینەکانی پاراستنی گەل و هێزەکانی سوریای دیموکراتدا، بەڵام ئەمە دوورە لە ڕاستیەوە. لە ئێستادا کە داعش چیدی کۆنترۆڵی شار و شارۆچکەی گەورە ناکات، وەزارەتی دەرەوەی ئەرمیکا پشت دەکاتە دۆستەکانی لە شەڕی داعشدا بۆ ڕازیکردنی حکومەتێک کە نەک تەنها یارمەتیدەربوو بۆ هاتنە ناوەوەی ئەندامە نێودەوڵەتیەکانی داعش و بەهێزبونیان بەڵکوو هەوڵیشی دەدا سوودیان لێ ببینێت.\nبە پێی یاساشبێت، جێی پرسیارە کە ئایە پەکەکە لە لیستی تیرۆردایە یاخود نا.\nپەکەکە کاتێک خرایە لیستی تیۆرەوە کە جەنگی سارد بەرپاببوو و ئەوان باوەشیان بۆ بیر و باوەڕی مارکسی کردەوە و جگە لە سوپای تورکیا ئەندامانی ناتۆشیان کردە ئامانج. بەڵام لە کۆتایی جەنگی ساردا وازیان لە بیر و باوەڕە مارکسیەکانیان هێنا و جیاواز لە چەند گروپێکی تر کە ئێستا ئەمریکا مامەڵەی لەگەڵدا دەکات (وەک ڕێکخراوی تەحریری فەڵەستینی) بۆ چەندین دەیەیە هاوڵاتیانی مەدەنی و ئەمریکیان نەکردۆتە ئامانج (ئەمە ڕاستنیە بۆ ئەو لق و پۆپانەی لە پەکەکە بوونەتەوە، بەڵام ئەوان بەشێکنین لە پەکەکە کە ئێستا لە لیستی تیرۆردایە). لەمە گرنگتر، لە ساڵی ٢٠١٢ دا ئەردۆغان خۆی پەکەکەی وەک لایەنێکی سیاسیی فەرمی ناوبرد کە نوێنەرایەتی کوردەکان دەکات کاتێک دەستی بە دانوستانی نهێنی کرد لەگەڵ عەبدوڵا ئۆجەلانی سەرکردەی بەندکراوی ئەو حیزبە.\nبە کورتی: هەرچەندە پەکەکە هێندەی وتەی لایەنگرانی پاک و بێتاوان نیە، بەڵام زۆرێک لە تۆمەتەکانی خراونەتە پاڵی هیچ ڕاستیەکان نیە و تەنها تۆمەتی دەوڵەتی تورکیایە کە خاوەنی دادگا و دەزگای هەواڵگریەکە کە وەک لە کەیسەکەی قەشە ئەمریکیەکەدا دیمان، میزداقیەتێکی ئەوتۆ یاخود هیچ مزیداقیەتیان نیە.\nتۆمەتی قاچاغی مادەی هۆشبەر و تیرۆر-کە دەدرێنە پاڵ پەکەکە- لە ئێستادا زیاتر هەڵبەستراون وەک لە ڕاستی، لە ڕاپۆرتەکاندا کە دەستاودەست ماونەتەوە ئەم تۆمەتانە وەک ڕاستی لەقەڵەمدراون بەڵام هیچ بەڵگەیەک بەردەست نیە ئەم تۆمەتانە پشتڕاست بکاتەوە. لە کاتێکدا، چیرۆکی تاوان و خراپیەکانی پەکەکە بێ ڕەخنەگرتن و لێ وردبوونەوە لە لایەن نەوەیەک لە دیپلۆماتکاری ئەریکیەوە قبوڵکراوە کە ئامانجیان ڕازیکردنی تورکەکانبوە. بە داخەوە، چۆن هەندێک دیپلۆماتکاری ئەمریکی لە عەرەبەکان عەرەبترن لە ڕقیاندا بەرانبەر ئیسرائیل و لە ئامادەییاندا بۆ باوەڕهێنان بە پلانە ژێربەژێرەکان تا دوای خانەنشینبوونیان ئۆفەری کاریان لە سعودیە پێشکەشبکرێت، بە هەمان شێوە زۆر دیپلۆماتکاری پێشوو لە باڵیۆزخانەی ئەمریکا لە تورکیا لە تورکەکان تورکترن لە دژایەتیکردنی ڕێکخراوە کوردیە سیاسیەکاندا.\nسێ خراپترین بەشی ئەم بڕیارە نوێیەی وەزارەتی دەرەوەی ئەمریکا ئەمانەن:\nیەکەم: بەرژەوەندی خوازیی ئەمریکا لەم بڕیارەیدا وا دەکات کوردەکان دوودڵبن لە هاوپەیمانی داهاتوو لەگەڵ ئەمریکا، لە کاتێکدا کە بەرژەوەندیەکانی ئەمریکا لە مەترسیدابێت. ئەم دوودڵیەش بەرانبەر ئەمریکا تەنها لە لایەن کوردەکانەوە نابێت. لە کاتێکدا کە تیرۆریزمی ئیسلامی هێشتا لە سەرانسەری جیهاندا کێشەیە، هەموو گرووپێکی نەتەوەیی بیر لە وەفاداریی داهاتووی ئەمریکا دەکاتەوە بۆیان. بۆ نمونە، ئەفغانیەکان بۆچی خۆیان بخەنە مەترسیی شەڕکردنەوە دژ بە تاڵیبان کاتێک بزانن وەزارەتی دەرەوەی ئەمریکا لە کاتێک لە کاتەکاندا پشتیان تێ دەکات بۆ ڕازیکردنی پاکستان؟\nدووەم: کەمکردنەوەی میزداقیەتی لیستی تیرۆر. هاوتاکردنی قەرەیلان و بایک و کالکان بە بین لادن و ئەیمەن زەواهیری جێگرەوەی یاخود سەدام حسێن هیچ مانایەکی نییە. ڕەنگە (مایک پۆمپیۆ)ی وەزیری دەرەوەی ئەمریکا یاخود (جیم جێفریی)ی نێردەی تایبەت و باڵیۆزی پێشووی ئەمریکا لە تورکیا پێیان وابێت ئەم بڕیارە ئەردۆغان ڕازیبکات بەڵام لە ڕاستیدا پرسیار دروستدەکات لەسەر میزداقیەتی لیستەکەیان و هەڵبژاردەکانیان بۆ ئەو لیستە. گەر بێ لایەنانە هەڵسەنگاندن بکەین، کەسانی وەک ئەردۆغان و بەرات ئەلبایرەکی زاوای زۆر زیاتر شیاوی دەسنیشانکردنن وەک تیرۆرست بە هۆی پەیوەندیەکانیان بە ڕێکخراوی حەماس و قاعیدە و داعشەوە وەک لە چالاکەوانە کوردەکان.\nسێیەم: ئەم بڕیارەی وەزارەتی دەرەوە گریمانەی ئەوە دەکات کە ئەردۆغان دەکرێت ڕازی بکرێت. بەڵام ڕازیکردنی دیکتاتۆرەکان بە دەگمەن سەرکەوتوو دەبێت، لەگەڵ ئەردۆغانیشدا هەرگیز سەرکەوتوو نابێت. تا ئێستا هەرچی لە لایەن دیپلۆماتکارە ڕۆژئاواییەکانەوە بۆ ئەردۆغان کرابێت و پێی بەخشرابێت تەنها توڕەیی زیاتری ئەو و داواکاری زیاتر و توندتری ئەوی لێکەوتۆتەوە.\nئەمریکا ناتوانێ تورکیا ڕازیبکات و پێگەی خۆی بەرەوپێش بەرێت بە خاوەنداریکردنی ڕق و کینەکانی ئەردۆغان. کاتی ئەوە هاتووە کە ئاسەوارەکانی جەنگی سارد بە یەکجارەکی فڕێ بدرێت، ئەو بیر و باوەڕە وەلا بنرێت کە تورکیای پێش ئەردۆغان و دوای ئەردۆغان زیاتر هاوشێوەن وەک جیاواز، تاوانکار و قوربانیەکان تێکەڵنەکرێن، و پلان و سیاساتی شەڕ دژ بە تیرۆر لەسەر ڕاستی ڕووداوەکان بنیاتبنرێت نەک موجامەلەی دیپلۆماسی.